Yehowa Léa Be Na Esubɔla Tsitsiwo Lɔlɔ̃tɔe\nGbetakpɔxɔ—Tata Si Míesrɔ̃na | August 2008\nGBE BUBU Amerika Tokunɔgbe Amharic Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Colombia Tokunɔgbe Danish Dutch Eŋlisi Eʋegbe Ga German Haitian Creole Hiligaynon Hungarian Igbo Italian Korean Lithuanian Malagasy Mizo Moore Myanmar Ossetian Persian Polish Portuguese Quechua (Bolivia) Romanian Russia Tokunɔgbe Samoan Setswana Silozi Slovak Slovenian Sranantongo Swahili Tsonga Turkish Ukrainian\n“Mawu menye madzɔmadzɔtɔ, be wòaŋlɔ miaƒe dɔwɔwɔ kple lɔlɔ̃ si mieɖe fia le eƒe ŋkɔ la ta, . . . be o.”—HEB. 6:10.\n1, 2. (a) Nu ka dzie ame si ƒe ta ƒo wɔ kpɔkpɔ ate ŋu ahe míaƒe susu ayii? (b) Alekee Yehowa bua Kristotɔ tsitsiwo?\nNE ÈKPƆ ame tsitsi siwo ƒe ta ƒo wɔ le hamea me la, ɖe nèɖoa ŋku Biblia me ŋutinya aɖe si le Daniel ƒe agbalẽa me dzia? Le ŋutega aɖe me la, Yehowa Mawu ɖe eɖokui fia Daniel abe ame si ƒe ta ƒo wɔ ene. Daniel ŋlɔ bena: ‘Meɖe ŋku ɖee, va se ɖe esime wotsɔ fiazikpui li anyi, eye amegã ɖeɖi aɖe bɔbɔ nɔ edzi, eye eƒe avɔ fu tititi, eye eƒe taɖa le abe ɖetifu, si me dza la ene.’—Dan. 7:9.\n2 Le dzɔdzɔme nu la, ɖetifu funa tititi. Eya ta taɖa si fu kple dzesideŋkɔ ‘Amegã Ðeɖi’ la he míaƒe susu yi ale si Mawu li tso tititi ke kple eƒe nunya manyagblɔ, siwo nye nu eve siwo ta wòle be míade bubu deto eŋu la, dzi. Gake aleke Amegã Ðeɖi Yehowa bua ŋutsu kple nyɔnu tsitsi wɔnuteƒewoe? Mawu ƒe Nya la gblɔ be “atsyɔ̃fiakuku enye ta ƒowɔ, [ne wokpɔe le] dzɔdzɔenyenye ƒe mɔ dzi.” (Lod. 16:31) Ɛ̃, ne Kristotɔ wɔnuteƒe aɖe tsi va ƒo wɔ alo eƒe taɖa va fu la, enya kpɔna na Mawu ŋutɔ. Ðe nèbua nɔviŋutsu kple nɔvinyɔnu tsitsiwo abe ale si Yehowa bua woe enea?\nNu Ka Tae Asixɔxɔ Le Wo Ŋu Nenema Gbegbe?\n3. Nu ka tae haxɔsetɔ tsitsiwo xɔ asi na mí nenema gbegbe ɖo?\n3 Ame tsitsi malɔ̃nugbɔ siawo dometɔ aɖewo nye Yehowa Ðasefowo ƒe Dziɖuhaa me tɔwo, dzikpɔla mɔzɔla tsãtɔwo kple fifitɔwo, mɔɖela dovevienuwo, kpakple nɔviŋutsu kple nɔvinyɔnu fiaɖuƒegbeƒãɖela kpɔnuteƒe siwo le subɔsubɔm le míaƒe hamewo me nuteƒewɔwɔtɔe. Ðewohĩ ènya wo dometɔ aɖewo siwo ɖe gbeƒã nya nyuia dzonɔamemetɔe hena ƒe bla nanewo, ame siwo ƒe kpɔɖeŋu nyuiwo ʋã sɔhɛwo hekpɔ ŋusẽ nyui ɖe woƒe agbe dzi. Haxɔsetɔ tsitsi aɖewo tsɔ agbanɔamedzi gãwo eye wodo dzi le yometitiwo me le nya nyuia ta. Yehowa kple “kluvi nyateƒetɔ kple aɖaŋudzela” la kpɔa ŋudzedze deto ɖe nu siwo katã wowɔ le Fiaɖuƒedɔa dodo ɖe ŋgɔ me va yi kple esiwo wɔm wole fifia ŋu.—Mat. 24:45.\n4. Nu ka tae wòle be míade bubu Kristotɔ tsitsiwo ŋu ahado gbe ɖa ɖe wo ta?\n4 Edze be Yehowa Mawu subɔla bubuwo katã naɖe ŋudzedzekpɔkpɔ afia ame tsitsi wɔnuteƒe siawo ahade bubu wo ŋu. Le nyateƒe me la, Se si Mawu na to Mose dzi la tsɔ nuwɔwɔ ɖe ame tsitsiwo ŋu le ameŋububu me kpakple bubudede wo ŋu do ƒome kple Yehowa vɔvɔ̃. (3 Mose 19:32) Ele be míado gbe ɖa ɖe nuteƒewɔla siawo ta edziedzi ahada akpe na Mawu ɖe lɔlɔ̃dɔ siwo wowɔ la ta. Apostolo Paulo do gbe ɖa ɖe eƒe hadɔwɔlawo, sɔhɛwo kple tsitsiawo siaa, siwo gbɔ melɔ̃a nu le o la ta.—Mixlẽ 1 Tesalonikatɔwo 1:2, 3.\n5. Aleke hadede kple Yehowa subɔla tsitsiwo ate ŋu aɖe vi na míi?\n5 Azɔ hã, hamea me tɔwo katã ate ŋu akpɔ viɖe tso hadede kple Kristotɔ tsitsi siawo me. To nusɔsrɔ̃, ŋkuléleɖenuŋu, kple nuteƒekpɔkpɔ me la, sidzedze gbogbo xɔasi aɖewo ŋutɔ va su Yehowa subɔla wɔnuteƒe siawo si. Wosrɔ̃ ale si woagbɔ dzi ɖi blewu kple ale si woaɖe veveseseɖeamenu afia, eye sidzedze siwo su wo si la fiafia wo megbeviwo naa wokpɔa dzidzɔ kple dzidzeme geɖe ŋutɔ. (Ps. 71:18) Sɔhɛwo, abe ale si wodua tsi le vudo me ene la, midze nunya miadu sidzedze gbogbo siwo le ame tsitsi siawo me la be woaɖe vi na mi.—Lod. 20:5.\n6. Alekee nàte ŋu aɖee afia ame tsitsiwo be yedea asixɔxɔ wo ŋu vavã?\n6 Ðe nènaa ame tsitsiwo nyana be yedea asixɔxɔ wo ŋu abe ale si Yehowa dea asixɔxɔ wo ŋu enea? Mɔ ɖeka si dzi nàto awɔ esiae nye be nàgblɔ ale si gbegbe nèlɔ̃a wo ɖe woƒe nuteƒewɔwɔ ta kple ale si gbegbe nèdea asixɔxɔ woƒe nukpɔsusuwo ŋui la na wo. Hekpe ɖe eŋu la, ne èwɔa aɖaŋu siwo woɖona na wò dzi la, ekema èle eɖem le fiafiam be bubu si nèdea wo ŋu la tso dzi blibo me. Kristotɔ tsitsi geɖewo ate ŋu aɖo ŋku ale si aɖaŋu siwo ame tsitsi wɔnuteƒewo ɖo na wo kpakple ale si wɔwɔ ɖe wo dzi ɖe vi na wo le woƒe agbe me ŋkekeawo katã me la dzi. *\nWɔ Nu Siwo Aɖee Afia Be Nètsɔ Ðe Le Eme Na Wo Lɔlɔ̃tɔe\n7. Ame kawo koŋ sie Yehowa tsɔ agbanɔamedzia de be woakpɔ ame tsitsiwo ƒe nuhiahiãwo gbɔ?\n7 Ame tsitsiwo ƒe ƒometɔwo koŋ sie Mawu tsɔ agbanɔamedzia de be woakpɔ woƒe nuhiahiãwo gbɔ na wo. (Mixlẽ 1 Timoteo 5:4, 8.) Ne ƒometɔwo tsɔa agba si le wo dzi ku ɖe woƒe ƒometɔ tsitsiwo dzi kpɔkpɔ ŋu nyuie hetoa esia dzi ɖenɛ fiana be yewotsɔa ɖe le eme na wo abe ale si Yehowa ŋutɔ hã tsɔa ɖe le eme na woe ene la, edoa dzidzɔ na Yehowa ŋutɔ. Mawu doa ŋusẽ ƒome siawo heyraa wo ɖe woƒe agbagbadzedze kple nu siwo wotsɔ saa vɔe le esia wɔwɔ me ta. *\n8. Nu ka tae wòle be hamea me tɔwo natsɔ ɖe le eme na Kristotɔ tsitsiwo?\n8 Nenema kee wòdoa dzidzɔ na Yehowa ne hamea naa kpekpeɖeŋu ame tsitsi wɔnuteƒe siwo ɖo hiã me gake wo vi aɖeke menye haxɔsetɔ o alo woƒe ƒometɔwo medi be yewoalé be na wo o. (1 Tim. 5:3, 5, 9, 10) Hamea me tɔwo toa esia wɔwɔ me ɖenɛ fiana be ‘yewosea veve ɖe ame nu, yewolɔ̃a yewo nɔewo abe nɔviwo ene, eye yewoƒe dɔme trɔna ɖe ame ŋu.’ (1 Pet. 3:8) Ale si woléa be na ame tsitsi siwo le hamea me alea la sɔ ɖe kpɔɖeŋu aɖe si Paulo wɔ esime wògblɔ be ne ame ƒe ŋutinu ɖeka le fu kpem la, ŋutinu “bubuawo katã kpea fu kplii” la nu nyuie. (1 Kor. 12:26) Nu siwo aɖee afia be míesea veve ɖe ame tsitsiwo nu ŋutɔŋutɔ la wɔwɔ nyea wɔwɔ ɖe gɔmeɖose si le Paulo ƒe aɖaŋuɖoɖo sia me dzi be: “Miyi edzi miatsɔ mia nɔewo ƒe agbawo, ale miawɔ Kristo la ƒe se la dzi bliboe.”—Gal. 6:2.\n9. Nu kawoe ate ŋu azu agba na ame tsitsi?\n9 Nu kawoe va zua agba na ame tsitsiwo? Ðeɖi tea wo dometɔ geɖe ŋu kabakaba. Woate ŋu ase le wo ɖokui me be nu suesuesuewo abe kɔdzidede, lɛtaŋɔŋlɔ, aƒemedzadzraɖo, kple nuɖaɖa ene meganyaa wɔna na yewo o. Esi wònye be nuɖuɖudzroame kple tsikɔwuame dzi ɖena kpɔtɔ ne ame le tsitsim ta la, woate ŋu asusui be mehiã be yewoaɖu nu alo ano tsi ale si dze o. Ate ŋu anɔ nenema le gbɔgbɔmenuɖuɖu hã gome. Ale si nukpɔkpɔ kple nusese tea ŋu ɖea fu na ame tsitsiwo la ate ŋu awɔe be nuxexlẽ kple toɖoɖo gbɔgbɔmenyawo ate ŋu asesẽ na wo, eye dzadzraɖo ayi Kristotɔwo ƒe kpekpewo hã ate ŋu ana ɖeɖi nate wo ŋu. Ekema, nu kae ame bubuwo ate ŋu awɔ na ame tsitsi siawo?\nKpekpeɖeŋu Si Nàte Ŋu Ana\n10. Nu kawoe hamemetsitsiwo ate ŋu awɔ atsɔ akpɔ egbɔ be wona kpekpeɖeŋu siwo hiã la ame tsitsiwo?\n10 Le hame geɖewo me la, wole be lém na ame tsitsiwo le mɔ si dze na kafukafu nu. Nɔviŋutsu kple nɔvinyɔnu lɔ̃amewo naa kpekpeɖeŋu wo le asimedede, nuɖaɖa, kple aƒemedzadzraɖo na wo me. Wonaa kpekpeɖeŋu ame tsitsiwo le nusɔsrɔ̃, dzadzraɖo hena kpekpewo yiyi kple gomekpɔkpɔ le gbeadzisubɔsubɔdɔa me edziedzi me. Ðasefo siwo ŋu ŋusẽ le la kplɔa ame tsitsiawo alo kpɔa woƒe ʋuɖonyawo gbɔ na wo. Ne manya wɔ be woakplɔ ame tsitsiwo ado go le aƒe me o la, wonana wosea kpekpeawo me nyawo to telefonkadodowo dzi, alo léa wo ɖe mɔ̃wo dzi na wo. Ɣesiaɣi si wòanya wɔ la, hamemetsitsiwo wɔa ɖoɖo hena ame tsitsi siwo le hamea me ƒe nuhiahiãwo gbɔ kpɔkpɔ na wo. *\n11. Ƒo nu tso ale si ƒome aɖe kpe ɖe nɔviŋutsu tsitsi aɖe ŋui ŋu.\n11 Kristotɔ ɖekaɖekawo hã ate ŋu aɖe dɔmenyonyo kple amedzrowɔwɔ afia. Le nɔviŋutsu tsitsi aɖe srɔ̃ ƒe ku megbe la, megate ŋu xea xɔfe srɔ̃a ƒe dzudzɔxɔledɔmega manɔmee o. Woa kple srɔ̃a wosrɔ̃ Biblia kple ƒome aɖe—vifofoa, vidadaa, kple wo vi ɖetugbui eve—si le aƒe gã aɖe me. Wotsɔ xɔnu eve nɛ be wòanɔ eme. Wo katã wose vivi le nuɖuɖu, dzidzɔkpɔkpɔ, kple nɔvilɔlɔ̃ ɖeɖe fia wo nɔewo me ɖekae hena ƒe 15 sɔŋ. Eƒe xɔse kple nuteƒekpɔkpɔ gbogboawo ɖe vi na ƒomea me tɔwo, eye eya hã ɖe vi tso hadede kple ƒomea dzidzɔtɔe me. Nɔviŋutsu tsitsi sia nɔ wo gbɔ va se ɖe esime wòku le eƒe ƒe 89 xɔxɔ me. Ƒomea gakpɔtɔ daa akpe na Mawu ɖe yayra gbogbo si wokpɔ le hadede kplii me ta. Kpekpeɖeŋu sia si wona wo nɔvi Yesu Kristo ƒe nusrɔ̃la sia la ŋuti ‘fetu metsi wo ŋu o.’—Mat. 10:42. *\n12. Nu kawoe nàte ŋu awɔ atsɔ aɖee afia be yetsɔa ɖe le eme na nɔviŋutsu kple nɔvinyɔnu tsitsiwo lɔlɔ̃tɔe?\n12 Ðewohĩ wò nɔnɔmeawo maɖe mɔ na wò be nàkpe ɖe nɔviŋutsu alo nɔvinyɔnu tsitsi aɖe ŋu le mɔ si tututu ƒome sia wɔe le nu o, gake àte ŋu anɔ kpekpem ɖe ame tsitsiwo ŋu le kpekpewo dede kple gbeadziyiyi me. Àte ŋu akpe wo ava wò aƒe me alo awɔ ɖoɖo woawɔ ɖeka kple wò ƒomea le tsaɖiɖi aɖewo wɔwɔ me. Àte ŋu ayi aɖasrã wo kpɔ, vevietɔ ne wodze dɔ alo tsi teƒe ɖeka. Gakpe ɖe eŋu la, esi wonye ame tsitsiwo ta la, ele be nàde bubu wo ŋu ɣesiaɣi. Ne Kristotɔ tsitsiwo ƒe susu nya kpɔtɔ le te ko la, ele be woabia woƒe nukpɔsusu le nyametsotso ɖe sia ɖe si ka wo la wɔwɔ me. Ame tsitsi siwo ƒe susu megate ŋu nɔa nu ŋu nyuie o gɔ̃ hã tea ŋu dea dzesii ne wole bubu dem wo ŋu alo womele bubu dem wo ŋu o.\nYehowa Maŋlɔ Wò Dɔwɔwɔwo Be O\n13. Nu ka tae Kristotɔ tsitsiwo ƒe seselelãmewo gɔme sese na wo le vevie ŋutɔ?\n13 Ame tsitsiwo ƒe seselelãmewo gɔme sese na wo le vevie ŋutɔ. Ele bɔbɔe ŋutɔ be nu nate ɖe ame tsitsiwo dzi vevie, le esi womegate ŋu le nu siwo wowɔna bɔbɔe esime wonye sɔhɛwo eye lãmesẽ nyuie nɔ wo si la wɔm fifia o ta. Le kpɔɖeŋu me, nɔvinyɔnu aɖe si subɔ Yehowa veviedodotɔe hena ƒe 50 sɔŋ eye wòwɔ gbe sia gbe mɔɖeɖedɔa kpɔ la va dze dɔ vɔ̃ɖi aɖe, eye agbagba bliboe wòdzena hafi tea ŋu dea kpekpeawo. Esi wòtsɔ nu siwo wòtea ŋu wɔna le subɔsubɔdɔa me tsã sɔ kple sue si wɔm wòle fifia la, ɖeko wòte avifafa. Ede ta to, aɖatsi nɔ gegem le mo nɛ wògblɔ be, “Nyemegate ŋu le naneke kura wɔm fifia o.”\n14. Dzideƒonamenya kawoe le psalmowo me na Yehowa subɔla tsitsiwo?\n14 Ne ame tsitsie nènye la, ɖe nuteɖeamedzi ƒe seselelãme siawo ɖe fu na wò kpɔa? Alo ɖe nèsena le ɖokuiwò me ɣeaɖewoɣi be Yehowa gblẽ ye ɖia? Hakpalaa hã anya se le eɖokui me nenema le eƒe tsitsime, elabena eƒo koko na Yehowa be: ‘Megagbem le amegãkuɣi o, eye ne nye ŋusẽ nu yi la, megagblẽm ɖi o! Mawu, megagblẽm ɖi o va se ɖe nye amegãkuku kple nye wɔƒoƒo me.’ (Ps. 71:9, 18) Kakaɖedzitɔe la, Yehowa megblẽ psalmo sia kpala ɖi o, eye magblẽ wò hã ɖi gbeɖe o. Le psalmo bubu me la, David ɖe ale si gbegbe wòka ɖe edzi be Mawu akpe ɖe ye ŋu la gblɔ. (Mixlẽ Psalmo 68:20.) Ne Kristotɔ tsitsi wɔnuteƒee nènye la, kakaɖedzi nenɔ asiwò be Yehowa li kpli wò, eye ayi edzi anɔ kpekpem ɖe ŋuwò tso ŋkeke yi ŋkeke.\n15. Nu kae ate ŋu akpe ɖe ame tsitsiwo ŋu nukpɔsusu nyui nanɔ wo si?\n15 Yehowa maŋlɔ nu siwo katã mi eƒe Ðasefo tsitsiwo miewɔ, eye miegale edzi le wɔwɔm hena Mawu ƒe ŋutikɔkɔe la be gbeɖe o. Biblia gblɔ be: “Mawu menye madzɔmadzɔtɔ, be wòaŋlɔ miaƒe dɔwɔwɔ kple lɔlɔ̃ si mieɖe fia le eƒe ŋkɔ la ta, . . . be o.” (Heb. 6:10) Eya ta dze agbagba nàƒo asa na nukpɔsusu masɔmasɔwo, bene nàgasusui vodadatɔe be esi yeva zu ame tsitsi fifia ta la, viɖe aɖeke megale ye ŋu na Yehowa o. Dze agbagba nàtsɔ nu tuameɖowo ŋu bubu aɖɔ li blanuiléle kple nuŋububu mɔkpɔkpɔmanɔamesitɔe. Kpɔ dzidzɔ ɖe wò yayrawo kple wò etsɔmemɔkpɔkpɔa ŋu! “Etsɔme kple mɔkpɔkpɔ” vavã le mía si, siwo nye nyuitɔwo kekeake, eye mía Wɔla la na kakaɖedzi mí le wo ŋu. (Yer. 29:11, 12; Dɔw. 17:31; 1 Tim. 6:19) Nɔ wò mɔkpɔkpɔa ŋu bum, dze agbagba nànɔ nu siwo ana wò dzi kple susu nanɔ te la wɔm, eye mègasusui gbeɖe be asixɔxɔ aɖeke mele ye ŋu le hamea me o! *\n16. Nu ka tae ame tsitsi aɖe va susui be ele be yeadzudzɔ subɔsubɔ abe hamemetsitsi ene, gake alekee hamemetsitsiwo ƒe ha la de dzi ƒo nɛ?\n16 Bu Johan si xɔ ƒe 80, eye wòle nɛ be wòakpɔ srɔ̃a lɔlɔ̃a, Sannie, si dze dɔ tsi teƒe ɖeka fifia la gbɔ gbe sia gbe ŋu kpɔ. * Nɔvinyɔnuwo va ɖɔ lia wo nɔewo le Sannie gbɔ kpɔkpɔ me bene Johan nate ŋu ayi kpekpeawo ahakpɔ gome le gbeadzi subɔsubɔdɔa hã me. Gake nyitsɔ laa la, nuteɖeamedzi na be Johan te sese le eɖokui me be mele be yeagasubɔ abe hamemetsitsi ene o. Aɖatsi lólo le mo nɛ wògblɔ be: “Viɖe kae wòganye be manye hamemetsitsi? Nyemegate ŋu wɔa dɔ ɖota aɖeke le hamea me o.” Ehati hamemetsitsiwo na kakaɖedzii be asixɔxɔ gã aɖe le eƒe nuteƒekpɔkpɔwo kple nukpɔsusuwo ŋu na yewo. Wode dzi ƒo nɛ be wòayi edzi asubɔ abe hamemetsitsi ene, togbɔ be megate ŋu le geɖe wɔm o hã. Esia de dzi ƒo na Johan ale gbegbe be wòyi edzi le subɔsubɔm abe hamemetsitsi ene wònye yayra na hamea.\nYehowa Léa Be Na Mi Vavã\n17. Kakaɖedzi kawoe Biblia na Kristotɔ tsitsiwo?\n17 Ŋɔŋlɔawo ɖee fia kɔtɛ be ame tsitsiwo ate ŋu ayi edzi anɔ dzidzedze kpɔm le gbɔgbɔ me togbɔ be tsitsimekuxiwo anɔ fu ɖem na wo hã. Hakpala la gblɔ be: ‘Ame siwo wodo ɖe Yehowa ƒe aƒe me la atse ku le tsitsi me ke hã, tsi anɔ wo me gugugu, eye woade ama.’ (Ps. 92:14, 15) Apostolo Paulo, si ɖewohĩ dɔléle aɖe nɔ fu ɖem na la ‘mena ta o, togbɔ be ame si wònye le gotagome nɔ gbegblẽm hã.’—Mixlẽ 2 Korintotɔwo 4:16-18.\n18. Nu ka tae haxɔsetɔ tsitsiwo kple ame siwo kpɔa wo gbɔ la hiã ame bubuwo ƒe kpekpeɖeŋu?\n18 Egbegbe kpɔɖeŋu geɖewo ɖo kpe edzi be ame tsitsiwo ate ŋu ‘ayi edzi anɔ ku tsem.’ Gake dɔléle kple tsitsimekuxiwo ate ŋu ana nu nate ɖe ame tsitsiwo dzi vevie, wo dometɔ siwo ƒe ƒometɔwo dzea agbagba le beléle na wo nyuie me gɔ̃ hã. Ðeɖi ate ŋu ava te ame siwo kpɔa ame tsitsiwo gbɔ la hã ŋu. Enye mɔnukpɔkpɔ kple agbanɔamedzi na hamea me tɔwo be woawɔ nu siwo aɖee afia be wolɔ̃ ame tsitsiwo kple ame siwo kpɔa wo gbɔ la vavã. (Gal. 6:10) Ne míewɔnɛ alea la, eɖenɛ fiana be menye ɖeko míegblɔna na ame siawo be “dzo naɖo lãme na mi, eye miɖu nu ɖi ƒo” kpekpeɖeŋu ŋutɔŋutɔ aɖeke manamana woe o.—Yak. 2:15-17.\n19. Nu ka tae kakaɖedzi ate ŋu anɔ Kristotɔ tsitsi wɔnuteƒewo si ku ɖe etsɔme ŋu?\n19 Togbɔ be tsitsi ate ŋu awɔe be Kristotɔ aɖe magate ŋu awɔ geɖe o hã la, esia menana lɔlɔ̃ si le Yehowa si na esubɔla wɔnuteƒe tsitsiwo la dzi ɖena kpɔtɔ o. Ke boŋ Kristotɔ wɔnuteƒe siawo katã xɔ asi le eŋkume eye magblẽ wo ɖi akpɔ gbeɖe o. (Ps. 37:28; Yes. 46:4) Yehowa ayi edzi akpɔ wo ta ahafia mɔ wo le woƒe tsitsimenɔɣiawo katã me.—Ps. 48:15.\n^ mm. 6 Kpɔ nyati si nye “Ame Tsitsiwo—Wonye Yayra Na Sɔhɛwo,” si dze le June 1, 2007 ƒe Gbetakpɔxɔ me.\n^ mm. 7 Kpɔ April 8, 1994 ƒe Nyɔ!, axa 15-22.\n^ mm. 10 Le dukɔ aɖewo me la, kpekpeɖeŋunana sia lɔ ale si woana ame tsitsi nate ŋu axɔ kpekpeɖeŋu siwo dziɖuɖua nana la ɖe eme. Kpɔ nyati si nye “Mawu Léa Be Na Ame Tsitsiwo,” si dze le June 1, 2006 ƒe Gbetakpɔxɔ me.\n^ mm. 11 Kpɔ nyati si nye “Yehowa Léa Be Na Mí Ɣesiaɣi,” si dze le September 1, 2003 ƒe Gbetakpɔxɔ me.\n^ mm. 15 Kpɔ nyati si nye “Ta Ɣi Ƒe Bubu La,” si dze le March 15, 1993 ƒe Gbetakpɔxɔ me.\n^ mm. 16 Míetrɔ ŋkɔawo.\n• Nu ka tae nèkpɔe be asixɔxɔ le Kristotɔ tsitsi wɔnuteƒewo ŋu?\n• Alekee míate ŋu aɖee afia be míetsɔ ɖe le eme na hati tadeagula tsitsiwo lɔlɔ̃tɔe?\n• Nu kae ate nu akpe ɖe Yehowa subɔla tsitsiwo ŋu be nukpɔsusu nyui nakpɔtɔ anɔ wo si?\nHamea me tɔwo tsɔa ɖe le eme na ame tsitsiwo vevie\nYehowa Magblẽ Eƒe Nuteƒewɔlawo Ði O\nLé Nuteƒewɔwɔ Me Ðe Asi Tso Dzi Blibo Me\nDe Bubu Yehowa Ŋu To Nuwɔwɔ Bubutɔe Me\nÐe Nèbi Ðe “Gbegbɔgblɔ Dzadzɛ” La Dodo Mea?\nNya Vevi Siwo Tso Lɛta Siwo Woŋlɔ Ðo Ðe Galatiatɔwo, Efesotɔwo, Filipitɔwo, Kple Kolosetɔwo Me\nWotsɔ Dutanyanyuigblɔlawo Sɔ Kple Ʋetsuviwo\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA August 2008\nGBETAKPƆXƆ—TATA SI MÍESRƆ̃NA August 2008


Russia Ƒe Nyagbugbɔdrɔ̃ƒe De Amegbetɔ Ƒe Gomenɔamesi Dzi Esi Wògbe Be Yemaxe Mɔ Ðe JW.ORG Nu O\nGBE BUBU Afrikaans Albanian Armenian Azerbaijani Azerbaijani (Cyrillic) Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Cibemba Croatian Czech Danish Dutch Estonian Eŋlisi Eʋegbe Finnish Franse Georgian German Greek Hungarian Indonesian Italian Japanese Kikaonde Kinyarwanda Kirundi Korean Lithuanian Malagasy Norwegian Polish Portuguese Portuguese (Portugal) Romanian Russian Sepedi Serbian Serbian (Roman) Sesotho (Lesotho) Setswana Slovak Slovenian Spanish Swahili Swedish Tagalog Turkish Ukrainian Xhosa Zulu\nMARCH (TEDOXE) 3, 2014\nLe January (Dzove) 22, 2014 dzi la, Tver Nutome Ʋɔnudrɔ̃ƒe ƒe ʋɔnudrɔ̃la etɔ̃ te fli ɖe ʋɔnudrɔ̃ƒe suetɔ ƒe nyametsotso be woaxe mɔ ɖe Yehowa Ðasefowo ƒe nyatakakadzraɖoƒe si nye jw.org nu la me. * Nutome Ʋɔnudrɔ̃ƒea nɔ te ɖe sea dzi pɛpɛpɛ mu agbagba si dzem ʋɔnudrɔ̃la amesamala le vevie be yeaxe mɔ ɖe nyatakakadzraɖoƒea nu la ƒu anyi. Esia to vovo na ʋɔnu siwo Russia ʋɔnudrɔ̃ƒewo drɔ̃ le ƒe ʋɛ siwo va yi me.\nAle si dziɖuɖua da megbe na amewo wole fu ɖem na Yehowa Ðasefo siwo le Russia hele wo yome tim la do gã ɖe edzi kpata le August (Dasiamime) 7, 2013 dzi, esi Tver ƒe ʋɔnudrɔ̃ƒe suetɔ tso nya me be woaxe mɔ ɖe jw.org nu le nyadɔdrɔ̃ si xɔ miniti 25 pɛ ko me. Tver le Moscow ƒe dziehe eye wòdidi tso egbɔ kilometa 160. Womena nyanya Yehowa Ðasefowo ƒe teƒenɔlawo tso nyadɔdrɔ̃a ŋu o, eye mɔnukpɔkpɔ aɖeke mesu wo si woɖe wo ɖokuiwo nu le nya siwo ʋɔnudrɔ̃la amesamala tsɔ ɖe wo ŋu la me o. Yehowa Ðasefowo se nu tso mɔxexe ɖe nyatakakadzraɖoƒea nu ŋuti le nyadzɔdzɔwo me gaƒoƒo ʋɛ aɖewo ko do ŋgɔ na game si woɖo ɖi be woate ŋu abia be woagbugbɔ nya adrɔ̃ na yewo la na va yi le September (Anyɔnyɔ) 12, 2013 dzi. Ðasefoawo bia tso Tver Nutome Ʋɔnudrɔ̃ƒea si enumake be woagbugbɔ nya adrɔ̃ na yewo.\nLe gbe si gbe wogbugbɔ nya drɔ̃ le January (Dzove) 22, 2014 dzi la, Nutome Ʋɔnudrɔ̃ƒea kpɔe be wotu afɔ Watchtower Bible and Tract Society of New York, Inc. si tɔ nyatakakadzraɖoƒea nye la ƒe gomenɔamesiwo, eye wòbia be woagbugbɔ nya la adrɔ̃ ale be akpa eveawo naɖe wo ɖokuiwo nu. Ʋɔnudrɔ̃la amesamala si Ʋɔnudɔdrɔ̃ Ƒe Dudɔwɔƒe kple Dudɔwɔƒe Si Kpɔa Dukɔmenyawo Gbɔ nɔ megbe na la, bia tso ʋɔnudrɔ̃ƒea si be wòabu nyatakakadzraɖoƒea be “edea aglãdzedze ƒe dzi ƒo” eye woaxe mɔ ɖe enu le Russia-dukɔ bliboa me. Gake Nutome Ʋɔnudrɔ̃ƒea ƒo eƒe nya siawo katã ƒu gbe.\nFuɖenamewo dze egɔme le dukɔ bliboa me—wozã se siwo ku ɖe dzidede ƒo be woadze aglã ɖe dziɖuɖu ŋu la madzemadzee ku ɖe Yehowa Ðasefowo ƒe subɔsubɔdɔwɔnawo ŋu. Tso ƒe 2009 me la, Russia dziɖuɖumegãwo wɔ dukɔa ƒe ɖoɖo si nye Dukɔa Ƒe Sedede Hena Nu Siwo Dea Aglãdzedze Ƒe Dzi Ƒo Nu Tsitsi la ŋu dɔ madzemadzee tsɔ na ale si woɖea fu na Yehowa Ðasefowo la gadzi ɖe edzi le dukɔa me godoo. Dziɖuɖumegãwo wɔ se sia ŋu dɔ madzemadzee:\nhena wolé Yehowa Ðasefo 1,600 kple edzivɔwo;\nhena woxe mɔ ɖe woƒe mawusubɔsubɔgbalẽ 70 nu;\nhena woka aƒe 171 kple tadeaguƒewo me;\nhena wogblẽ subɔsubɔwɔna 69 me tso ɣeaɖeɣi va se ɖe egbea.\nLe Tver ƒe nya gome la, amesamalaa bia be woaxe mɔ ɖe nyatakakadzraɖoƒea nu elabe agbalẽ ade siwo wobu be ‘wodea aglãdzedze ƒe dzi ƒo’ la le edzi. Tsentralniy Dua Ƒe Ʋɔnudrɔ̃ƒe si le Tver nɔ te ɖe se ma dzi tso nya me le August (Dasiamime) 7, 2013 dzi be woaxe mɔ ɖe jw.org nu eye woabui de Agbalẽ Siwo Dziɖuɖua Buna Be Wodea Aglãdzedze Ƒe Dzi Ƒo la dome.\nEdze ƒãa be nyametsotso sia gbɔ eme, elabe womena mɔnukpɔkpɔ ame siwo tɔe nye nyatakakadzraɖoƒea be woawɔ naneke tso nɔnɔmea ŋu o. Le kpɔɖeŋu me, woate ŋu abia tso wo si be woaɖe agbalẽ siwo wobe “wodea aglãdzedze ƒe dzi ƒo” la ɖa le woƒe nyatakakadzraɖoƒea hafi. Esi Nutome Ʋɔnudrɔ̃ƒea kpɔe be ame siwo tɔe nye nyatakakadzraɖoƒea ɖe agbalẽ siwo wobe “wodea aglãdzedze ƒe dzi ƒo” la katã le jw.org si Russiatɔwo zãna dzi la, mesesẽ nɛ kura be wòatso nya me be naneke meli si dzi woanɔ tɔ ɖo axe mɔ ɖe nyatakakadzraɖoƒea nu o. Tɔtrɔ megale nyametsotso mamlɛtɔ sia ŋu o, togbɔ be wona ɣleti ade amesamalaa be wòabia be woanɔ ŋku lém nyatakakadzraɖoƒea ŋu be wolé wɔwɔm ɖe sea dzi mahã hã.\nÐe wòanye be Tver Nutome Ʋɔnudrɔ̃ƒea ƒe nyametsotsoa fia be nu nyuiwo le ŋgɔ gbɔna?\nNu gbogbo aɖewo kpɔtɔ li wòle be woaɖɔ ɖo. Tver Nutomeʋɔnudrɔ̃ƒea ƒe ŋkukeke ɖe nyaa me nyuie kple nyametsotso dzɔdzɔe sia to vovo sãsãsã na ale si Russia ʋɔnudrɔ̃ƒe bubuwo tso nya me be woaxe mɔ na Yehowa Ðasefowo le nu gbogbo aɖewo gome. Europa Amegbetɔ Ƒe Gomenɔamesiwo Ŋuti Ʋɔnudrɔ̃ƒe bu fɔ Russia dziɖuɖua zi geɖe ɖe ale si wotua afɔ Yehowa Ðasefowo ƒe mawusubɔsubɔ ƒe ablɔɖe mee ta. Le esi teƒe be Russia dziɖuɖua nawɔ ɖe Europa Ƒe Ʋɔnudrɔ̃ƒea ƒe mɔfiamewo dzi la, ɖe wòyi edzi le afɔkpo tum amegbetɔ ƒe gomenɔamesiwo. Yehowa Ðasefowo tsɔ nya 23 ɖe Russia dziɖuɖua ŋuti fifia le Europa Ƒe Ʋɔnudrɔ̃ƒea.\nÐe wòanye be Tver Nutome Ʋɔnudrɔ̃ƒea ƒe nyametsotsoa fia be nu nyuiwo le ŋgɔ gbɔna? Yehowa Ðasefowo ada ŋku ɖi anɔ ale si Russia dziɖuɖua le nu wɔ ge ɖe nyametsotso sia kple Europa Ƒe Ʋɔnudrɔ̃ƒea ƒe nyametsotso siwo gbɔna ŋui ɖa.\nNyatakakadzraɖoƒe Si Doa Dzidzɔ Na Amewo Le Xexea Me Godoo\nAme miliɔn 40 ʋunɛ ɣleti sia ɣleti (eƒe axa siwo amewo ʋuna ɣleti sia ɣleti: 193,000,000)\nNyatakakadzraɖoƒea le gbe 325 me\nWoate ŋu awɔ agbalẽwo ƒe kɔpi le edzi le gbe 611 me\nNu siwo ƒe kɔpi wowɔna le edzi ɣleti sia ɣleti le Russia: 724,732\nLe ƒe 2013 me: wowɔ Russia Tokunɔgbe me video 1,469,000 ƒe kɔpi le edzi\n^ mm. 2 Ne ʋɔnudrɔ̃ƒea xe mɔ ɖe nyatakakadzraɖoƒea nu hã la, amewo agate ŋu aʋui faa. Gake esia ana ŋusẽ setɔwo be woatsɔ nya ɖe ame sia ame si ade dzi ƒo na amewo be woazãe la ŋu be enye nu vlo wɔla.\nRussia Ƒe Nyagbugbɔdrɔ̃ƒe Gbe Be Yemaxe Mɔ Ðe JW.ORG Nu O\nAle Si Nyaa Va Yii: Agbagba Si Wodze Be Woaxe Mɔ Ðe JW.ORG Nu Medze Edzi O\nRussia Dziɖuɖumegãwo Di Be Yewoaɖo Asi JW.ORG Dzi


Ŋutasẽnuwɔwɔ Dziŋɔwo—Nuka Teƒee Nye Esi Kpɔm Míele?\nNyɔ! | July 8, 2003\nGBE BUBU Albanian Amharic Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Hiligaynon Hungarian Igbo Indonesian Italian Japanese Korean Latvian Lithuanian Malagasy Norwegian Papiamento (Curaçao) Polish Portuguese Romanian Russian Setswana Slovak Slovenian Spanish Swahili Swedish Tagalog Turkish Ukrainian\nŊutasẽnuwɔwɔ Dziŋɔwo—Nuka Teƒee Nye Esi Kpɔm Míele?\nFRANK kple Gabriella nɔ tsa ɖim le Oregon, U.S.A., ƒuta ŋdi kanya henɔ agudzedze kpɔm. Womenya kura be nya aɖe le yewo ŋgɔ gbɔna o. Le aɖabaƒoƒo ʋɛ aɖewo megbe la, ame aɖe si tsɔ ɖe wo gbɔ tututu da tu ta na woa kple evea siaa ŋɔdzitɔe woku. Hlɔ̃ biamee tua dala nɔa? Alo ŋuʋaʋãea? Menye wo dometɔ aɖeke tae o. Tua dala, si medze si wo kura o la ɖi kɔ na eƒe dzodzro aɖe—be yeakpɔe ɖa be aleke wòanɔ ne yewu ame hã.\n“Le Kwasiɖa, April 28, 1996 dzi la, Martin Bryant na Ɣetoɖoƒedukɔwo katã se eŋkɔ to dzidzɔdodo na eɖokui me. Enɔ tsatsam le Arthur Melidzeƒe, le Tasmania, henɔ tu dam amesiame si ko wòdo goe, heto ema me kpɔe be ŋusẽ su ye si wònye dzidzɔ gã aɖe nɛ.” (Agbalẽ si nye A Study of Our Decline, si Philip Atkinson ŋlɔ) Eya hã wu ame 35 sɔŋ!\nŊutsu aɖe si xɔ ƒe 65, si xɔ dzudzɔ le dɔme le Canada do go ŋdi kanya aɖe be yeado gasɔ vie. Esi wònɔ gasɔa dom la, ʋukula aɖe tsɔ eƒe ʋu lɔe hedzo le egbɔ kple susu be aku. Ʋua he eƒe gasɔa le lɔrimɔa dzi yi ŋgɔe meta 700 kple edzivɔ. Gbã la, wosusu be ʋu aɖee ƒoe hesi le egbɔ, gake numekuku bubu si wowɔ va ɖee fia be ʋukula aɖe si fi ʋu tsɔ nɔ modzaka tsa ɖimee lae ƒoe. Edze abe gasɔdolaa ƒoƒo hã kpe ɖe eƒe “dzidzɔkpɔkpɔa” ŋu ene.\nNuvlowɔwɔ Ƒomevi Bubuwoea?\nƑe alafa geɖewoe nye sia si míele nuvlowɔwɔ teƒe kpɔm, gake esiwo ƒomevi ŋu míeƒo nu tsoe la wɔnɛ amewo doa ɣli be: “Nukae le dzɔdzɔm? Aleke nusia tɔgbe ava ame ƒe susu me wòabe yeawɔ gɔ̃ hã?” Togbɔ be nuvlowɔwɔ nyanyɛwo, abe fififi alo nufitifitiwɔwɔ ene, mahe ame geɖe ƒe susu o hã la, nuwɔna siwo tɔgbe hea nyadzɔdzɔŋlɔlawo ƒe susu le dzidzim ɖe edzi vevie, eye wònaa amewo gblɔna be, ‘Susu mele esia me o! Nukae le dzɔdzɔm ɖe xexe sia dzi?’\nNuvlowɔwɔ siawo ya gato vovo. Wonyea nuwɔna dziŋɔ siwo tsoa dzika ƒo zi geɖe. Abe alesi wòdze le esiwo ƒe kpɔɖeŋu míena mee ene la, ame maɖifɔ siwo menya hlɔ̃dolaawo gɔ̃ hã o ŋue wowɔnɛ ɖo zi geɖe. Gakpe ɖe eŋu la, edzena zi geɖe be menye susu gobi aɖeke tae wowɔa ŋutasẽnu dziŋɔ siawo ɖo o. Nu manyatalenu siwo le dzɔdzɔm la mele xexlẽ me o.\nLe April 1999 me le Colorado, U.S.A. la, sukuvi 2 da tu wo hati 12 kple nufiala ɖeka woku eye emegbe wowu wo ɖokui le sukua me. Ŋutsu aɖe ku le California le ƒe 1982 me le atike aɖe si wòƒle no si menya be wode aɖi eme o ta. Le ƒe 1993 me la, ŋutsuvi ƒe ewo vi eve ble James Bulger, si nye ƒe eve vi aɖe nu kplɔe do goe le lãdzraƒe aɖe si dadaa le, le Bootle, Merseyside, England. Wokplɔe yi ketekemɔ aɖe dzi heƒoe kple kpo wòku.\nWoate ŋu ayɔ nuwɔna aɖewo ade ŋɔdzidonamelawo ƒe ŋɔdzidonuwɔna me, abe aɖitu si woda ɖe Tokyo tomeketekemɔ dzi le ƒe 1995 me ene. Dzidzi ƒo Japantɔwo esime vivimeha aɖe me nɔlawo da aɖiya ɖe Tokyo tomeketekemɔ aɖe dzi, hewu ame 12 eye ame akpe geɖe xɔ abi. Ame ʋɛ aɖewo koe aŋlɔ Xexeame Katã ƒe Asitsaƒegã si le New York ƒe gbagbã, kple Pentagon dzi dzedze le Washington, D.C., si me amesiwo ade 3,000 tsrɔ̃ le, kpakple bɔmb si woda le Bali, Indonesia, le ƒe si va yi me, si me ame 200 kloe ku le, la be.\nEɖe dzesi ƒã be ŋutasẽnu dziŋɔ siawo tɔgbe bɔ ɖe afisiafi kloe. Kuxia le xexeame katã hele nu gblẽm le dukɔ geɖe kple ameƒomevi geɖewo ŋu.\nLe nudzɔdzɔawo dometɔ aɖewo me la, ɖeko nàsusu be ho ʋlimee nuvlowɔlaawo le hele agbagba dzem be yewoakpɔ be amekae awɔ nuvlo si dzi ŋɔ wu hã. Gakpe ɖe eŋu la, nuvlowɔwɔ siwo tso fuléle gbɔ le dzidzim ɖe edzi vevie. Wowɔa ŋutasẽnu vloe siawo tɔgbe ɖe amesiwo ƒe “agɔdzedze” koe nye be woƒe ŋutigbalẽ, subɔsubɔ, alo gbegbɔgblɔ to vovo la ŋu—abe alesi wòdzɔ le ƒe 1994 me le Rwanda esime wowu Tutsitɔ siwo ade 800,000 la ene.\nEsiawo katã naa amewo biana be: ‘Nukae le dzɔdzɔm? Alea koe nuwo nɔ xoxoxoa? Nuka gbɔe nu dziŋɔ manyatalenu siawo tso? Mɔkpɔkpɔ kae li be woaɖe nu vɔ̃ɖi siawo ƒe dzɔdzɔ dzi akpɔtɔ alo aɖe wo ɖa kura?’ Nyati siwo kplɔe ɖo aɖo biabia siawo kple bubuwo ŋu.\n[Nya si ɖe dzesi si le axa 4]\nZi geɖe ame maɖifɔwo ŋue wowɔa ŋutasẽnu dziŋɔwo ɖo, eye menye le susu gobii aɖeke ta hã o\nƉoe Ɖe Amewo Ɖoe Ɖe Amewo Ŋutasẽnuwɔwɔ Dziŋɔwo—Nuka Teƒee Nye Esi Kpɔm Míele?\ng03 7/8 axa 3-4\nNukatae Ŋutasẽnuwɔwɔ Dziŋɔ Geɖewo Dzɔna Egbea?\nEgbɔkpɔnu Vavãtɔ—Afikae Wòatso?\nNu Vevi si Léa Agbe Ðe Te—Tsi\nEnyo Be Kristotɔwo Naɖe Mɔ Woaɖo Golo Woa?\nAleke Mawɔ Anɔ Te Ðe Enu Ne Afɔku aɖe Dzɔ?\nAvetsu Damawo—Ðe Woate Ŋu Akpɔ Wo Taa?\nAvetsu Damawo—Ðe Míate Ŋu Awɔ Wo Ŋudɔ Evɔ Míatsrɔ̃ Wo Oa?\nAvetsu Damawo—Amekae Akpɔ Wo Ta?\nAlesi Woɖi Kɔ na Nye Gbɔgbɔmetsikɔwuamee\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo MAGAZINEWO July 8, 2003\nƉoe Ɖe Amewo Ɖoe Ɖe Amewo MAGAZINEWO July 8, 2003\nMAGAZINEWO July 8, 2003


Dɔ Kawoe Wowɔna Le Yehowa Ðasefowo Ƒe Alɔdzedɔwɔƒewo?\nGBE BUBU Abbey Adza Afrikaans Ahanta Albanian Altai Alur Amerika Tokunɔgbe Amharic Angola Tokunɔgbe Arabic Arabic (Morocco) Argentina Tokunɔgbe Armenian Armenian (West) Assamese Attié Aukan Australia Tokunɔgbe Aymara Azerbaijani Azerbaijani (Cyrillic) Bambara Baoule Bashkir Basque Bassa (Cameroon) Bassa (Liberia) Batak (Dairi) Batak (Karo) Batak (Simalungun) Batak (Toba) Belize Kriol Bengali Bicol Bislama Bissau Guinean Creole Bolivia Tokunɔgbe Boulou Brazil Tokunɔgbe Britain Tokunɔgbe Bulgaria Tokunɔgbe Bulgarian Bété Cambodian Carib Catalan Cebuano Changana (Mozambique) Changana (Zimbabwe) Chavacano Chichewa Chile Tokunɔgbe Chin (Hakha) Chin (Tiddim) China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinamwanga Cinyanja Colombia Tokunɔgbe Comorian (Ngazidja) Costa Rica Tokunɔgbe Croatia Tokunɔgbe Croatian Czech Czech Republic Tokunɔgbe Damara Dangme Danish Digor Douala Drehu Dusun Dutch Ecuador Tokunɔgbe Efik El Salvador Tokunɔgbe Emberá (Catío) Esan Estonian Eŋlisi Eʋegbe Fang Fante Faroese Fijian Finland Tokunɔgbe Finnish Fon Frafra France Tokunɔgbe Franse Ga Galician Garifuna Georgian German Germany Tokunɔgbe Ghana Tokunɔgbe Ghomálá’ Gitonga Gokana Greece Tokunɔgbe Greek Greenlandic Guadeloupean Creole Guarani Guarani (Bolivia) Guatemala Tokunɔgbe Guerze Guianese Creole Gujarati Gun Guna Guéré Haitian Creole Hausa Havu Hebrew Herero Hiligaynon Hindi Hiri Motu Hmong (Ɣi) Honduras Tokunɔgbe Huastec (San Luis Potosi) Huave Huichol Hungarian Hungary Tokunɔgbe Hunsrik Iban Ibanag Ibinda Icelandic Igbo Iloko India Tokunɔgbe Indonesia Tokunɔgbe Indonesian Irish Isoko Italian Italy Tokunɔgbe Itawit Japan Tokunɔgbe Japanese Javanese Jula Kabiye Kabuverdianu Kabyle Kachin Kannada Karen (S'gaw) Kazakh Kazakh (Arabic) Kekchi Khana Khasi Kikaonde Kikongo Kikongo ya Leta Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisii Kisonge Kituba Kongo Korea Tokunɔgbe Korean Kpelle Krio Kurdish Kurmanji Kurdish Kurmanji (Caucasus) Kwangali Kwanyama Kyangonde Lahu Lambya Laotian Lari Latgalian Latvian Lenje Lhukonzo Lingala Lithuanian Lolo Lomwe Low German Luganda Lugbara Lunda Luo Luvale Macedonian Macua Madagascar Tokunɔgbe Makhuwa-Meetto Malagasy Malay Malayalam Malaysia Tokunɔgbe Maltese Mam Mambwe-Lungu Mangareva Maninkakan (Eastern) Mano Manyawa Mapudungun Marathi Marquesian (Hiva Oa) Marquesian (Nuku Hiva) Marshallese Mauritian Creole Maya Mayo Mazahua Mazatec (Huautla) Mbukushu Medumba Mende Meru Mingrelian Miskito Mixe Mixtec (Guerrero) Mixtec (Huajuapan) Mizo Mongolian Moore Motu Mozambique Tokunɔgbe Myanmar Myanmar Tokunɔgbe Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Nahuatl (Veracruz) Navajo Ndau Ndebele Ndebele (Zimbabwe) Ndonga Nepal Tokunɔgbe Nepali Netherlands Tokunɔgbe New Zealand Tokunɔgbe Ngabere Ngangela Ngiemboon Nias Nicaragua Tokunɔgbe Nigerian Pidgin Niuean Norwegian Nsenga Nsenga (Mozambique) Nuer Nyaneka Nyungwe Nzema Odia Okpe Oromo Ossetian Otetela Otomi (Mezquital Valley) Palauan Panama Tokunɔgbe Pangasinan Papiamento (Aruba) Papiamento (Curaçao) Paraguay Tokunɔgbe Pennsylvania German Persian Peru Tokunɔgbe Philippines Tokunɔgbe Pidzin (Kamerun) Pilagá Polish Pomeranian Ponapean Portuguese Portuguese (Portugal) Pular Punjabi Punjabi (Shahmukhi) Páez Quebec Tokunɔgbe Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) Rarotongan Romania Tokunɔgbe Romanian Romany (Bulgaria) Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Serbia) Romany (Southern Greece) Ronga Russia Tokunɔgbe Russian Rutoro Réunion Creole Samoan Sango Saramaccan Sarnami Sena Senoufo (Cebaara) Sepedi Serbian Serbian (Roman) Sesotho (Lesotho) Setswana Seychelles Creole Shona Shuar Sidama Silozi Sinhala Slovak Slovakia Tokunɔgbe Slovenian Solomon Islands Pidgin Somali Spain Tokunɔgbe Spanish Sranantongo Sunda Susu Swahili Swahili (Congo) Swati Sweden Tokunɔgbe Swedish Taabwa Tagalog Tahitian Taiwan Tokunɔgbe Tajiki Talian Tamil Tandroy Tankarana Tarahumara Tarascan Tatar Telugu Tetun Dili Thai Thai (Northeastern) Thailand Tokunɔgbe Tigrinya Tiv Tlapanec Toabaite Tojolabal Tok Pisin Tokelauan Tongan Totonac Tshwa Tsonga Turkish Turkmen Turkmen (Cyrillic) Tuvaluan Twi Tyrewuju Tzeltal Tzotzil Udmurt Uighur (Cyrillic) Ukrainian Urdu Urhobo Uruguay Tokunɔgbe Uruund Uzbek Uzbek (Roman) Valencian Venda Venezuela Tokunɔgbe Vezo Vietnam Tokunɔgbe Vietnamese Wallisian Waray-Waray Wayuunaiki Welsh Wichi Wolaita Wolof Xavante Xhosa Yacouba Yapese Yemba Yoruba Zande Zapotec (Isthmus) Zapotec (Lachiguiri) Zimbabwe Tokunɔgbe Zulu\nBetel-ƒomea me tɔwo wɔa dɔ vovovo le alɔdzedɔwɔƒewo tsɔ doa alɔ gbeƒãɖeɖedɔa le dukɔ si me wole kpakple ɖewohĩ dukɔ bubuwo hã me. Dɔ siwo wowɔna ƒe ɖewoe nye gbegɔmeɖeɖe, agbalẽ kple magazinewo tata, agbalẽwo dzi kpɔkpɔ, nyawo léle ɖe mɔ̃ dzi kple videowo wɔwɔ, kpakple hiahiã bubuwo gbɔ kpɔkpɔ.\nAlɔdzekɔmiti ye kpɔa dɔa dzi. Yehowa Ðasefowo ƒe Dɔdzikpɔha la tsɔ alɔdzedɔwɔƒewo dzi kpɔkpɔ de asi na Alɔdzekɔmiti me tɔ siwo nye hamemetsitsi bibi siwo dze la dometɔ etɔ̃ alo esiwo wu nenema. Alɔdzekɔmitia nana Dɔdzikpɔha la nyana ŋgɔyiyi siwo wɔm wole kple ɖewohĩ kuxi siwo wodoa goe le woƒe anyigbamamawo me. Nyatakaka mawo nana Dɔdzikpɔha la nyana nyati siwo woata ɖe míaƒe agbalẽwo me alo esiwo me woadzro le míaƒe kpekpewo kple takpekpewo me. Dɔdzikpɔha la ɖoa amedɔdɔwo ɖa woyina ɖasrãa alɔdzedɔwɔƒewo kpɔna edziedzi be woana mɔfiame Alɔdzekɔmitia le woƒe dɔwo wɔwɔ me. (Lododowo 11:14) Wowɔa ɖoɖo tɔxɛ le dɔwɔƒegã ƒe amedɔdɔ la ƒe sasrãkpɔɣi, si ƒe ɖee nye be wòaƒo nuƒo na ame siwo wokpe tso hame siwo gogo afi si alɔdzedɔwɔƒea le la me.\nWonaa mɔfiame hame siwo le woƒe anyigbamamaa me. Nɔviŋutsu siwo le agbanɔamedzinɔƒewo le alɔdzedɔwɔƒea daa asi ɖe hame yeyewo ɖoɖo dzi. Wonaa mɔfiame mɔɖelawo, dutanyanyuigblɔlawo, kple nutome sue dzikpɔlawo hã. Wowɔa ɖoɖo ɖe takpekpe suewo kple gãwo ŋu, wokpɔa Fiaɖuƒe Akpata yeyewo tutu dzi, eye wokpɔa agbalẽwo ɖoɖo ɖe hamewo me hã dzi. Dɔ sia dɔ si wowɔna le alɔdzedɔwɔƒea la doa alɔ gbeƒãɖeɖedɔa, be woate ŋu awɔe ɖe ɖoɖo nyui nu.—1 Korintotɔwo 14:33, 40.\nAleke Alɔdzekɔmitiwo kpena ɖe Dɔdzikpɔha la ŋui?\nDɔ kawoe wowɔna le alɔdzedɔwɔƒewo?\nWokplɔa amewo ɖia tsae le míaƒe alɔdzedɔwɔƒewo dometɔ ɖe sia ɖe tso Dzoɖa va se ɖe Fiɖa. Míele kpewòm be nàva srã mí kpɔ. Ne ègbɔna la, anyo be nàdzra ɖo nyuie abe ale si nèdzrana ɖo yia míaƒe kpekpewoe ene. Nu siwo nàkpɔ le Betel la ado ŋusẽ wò xɔse.\nDɔ Kawoe Wowɔna Le Yehowa Ðasefowo Ƒe Alɔdzedɔwɔƒewo


Dɔwɔwɔwo 2 - Holy Bible [Ewe Bible 1913] - (Dɔw 2)\nEye esi Pentekoste-ŋkeke la ɖo la, wo katã wotsɔ tame ɖeka nɔ afi ɖeka.\nEye kasia gbea ɖe ɖi tso dziƒo abe yaƒoƒo sesẽ ene, eye wòyɔ aƒe, si me wole la fũ.\nEye aɖe mamãwo ɖo ɖe wo gbɔ lé abe dzoƒaɖewo ene, eye wodze ɖe wo dome amesiame dzi ɖekaɖeka.\nEye Yudatɔa ɖewo nɔ Yerusalem, ŋutsu, siwo vɔ̃a Mawu la, wotso dukɔ, siwo katã le dziƒo te la me.\nKe esi gbe sia ɖi la, ameha la ƒo zi va kpe ta, eye woƒe nu ku, elabena amesiame se wole ye ŋuta degbe gblɔm.\nEye kuvia ɖo wo katã, eye wotsi yaa hegblɔ bena: Kpɔ ɖa, amesiwo katã le nu ƒom la, ɖe menye Galileatɔwoe wonye oa?\nAleke wo, eye mía dome amesiame le ye ŋutɔ degbe, si me wodzi mi ɖo la, sem mahã?\nPartiatɔwo kple Mediatɔwo, Elamtɔwo kple amesiwo nɔa Mesopotamia, Yudea kple Kapadokia, Ponto kple Asia,\nFrigia kple Pamfilia. Egipte kple Libia-nutowo me, si le Kirene gbɔ, kple amesiwo nye amedzrowo tso Roma, Yudatɔwo kple trɔ̃subɔla-zu-Yudatɔwo,\nKretatɔwo kple Arabiatɔwo: Míese wole Mawu ƒe nu dzɔtsuwo gblɔm le mia ŋutɔwo degbe me.\nEye kuvia ɖo wo katã, eye wotsi dzodzodzoe hele gbɔgblɔm na wo nɔewo bena: Esia gɔme ɖe?\nKe bubuwo le alɔme ɖem ɖe wo ŋu gblɔ bena: Aha yeye le wo mum.\nTete la Petro kple ame wuiɖekɛawo tsi tre, eye wòkɔ eƒe gbe dzi gblɔ na wo bena: Yudea-ŋutsuwo kple mi amesiwo katã nɔa Yerusalem, minya esia, eye mina nye nyawo nayi ɖe miaƒe towo me;\nelabena menye aha amesiawo mũ, abe alesi miele bubum la ene o; elabena ŋkeke ƒe ga ƒoƒo etɔ̃lia ko wònye:\nKe esia nye nya, si wogblɔ to nyagblɔɖila Yoel dzi bena:\nEye le ŋkeke mawo me la matrɔ nye Gbɔgbɔ la akɔ ɖe nye dɔlaŋutsuwo kple nye dɔlanyɔnuwo hã dzi, eye woagblɔ nya ɖi.\nEye mana nukunuwo nado ɖe dziƒo ŋu, eye dzesiwo nado ɖe anyigba dzi, ʋu kple dzo kple dzudzɔbabla kɔtɔɔ.\nYe latrɔ zu viviti, eye ɣleti latrɔ zu ʋu, hafi Aƒetɔ ƒe ŋkeke gã, si nye atsyɔ̃ŋkeke la nava ɖo.\nEye wòava me bena, amesiame, si ke ayɔ Aƒetɔ la ƒe ŋkɔa la, woaɖee.“\nIsrael-ŋutsuwo, miɖo to nya siawo! Yesu, Nazaretetɔ la, ŋutsu, si ŋuti Mawu na kpeɖoɖodzi mi le to nu dzɔtsuwo kple nukunuwo kple dzesiwo, siwo Mawu wɔ to eyama dzi le mia titina la me, abe alesi mia ŋutɔwo mienyã ene;\namesi wotsɔ de asi le Mawu ƒe aɖaŋuɖoɖoɖi kple nyanyaɖi la nu, esi mieto nu madzɔmadzɔ wɔlawo ƒe asi dzi klãe ɖe ati ŋuti, eye miewui.\nEya ke Mawu fɔ ɖe tsitre, esi wòtsi ku ƒe vevewo nu, le esi mete ŋu lée ɖe anyi o la ta.\nElabena Dawid gblɔ le eŋuti bena: „Mekpɔa Aƒetɔ la le ŋkunye me ɖaa, elabena ele nye nuɖusi me, be ke maɖe le tenye o.\nEsia ta nye dzi kpɔ dzidzɔ, eye nye aɖe tso aseye; ẽ, nye ŋutilã hã adzudzɔ le nukpɔkpɔ me.\nElabena magblẽ nye luʋɔ ɖe tsiẽƒe o, eye mana be, wò mawumeme la nakpɔ nyunyɔ o.\nWòe na menya agbemɔwo, wòe yɔm taŋ kple dzidzɔ le ŋkuwò me.“\nEsi wònye nyagblɔɖila, eye wonyae bena, Mawu do ŋugbe nɛ kple atamkaka bena, eƒe alimevia ɖe nanɔ eƒe fiazikpui dzi,\neye esi wòkpɔe ɖi la, eƒo nu le Kristo ƒe tsitretsitsi la ŋuti bena, womegblẽe ɖe tsiẽƒe o, eye eƒe ŋutilã hã mekpɔ nyunyɔ o.\nNenem Yesu sia la Mawu fɔe ɖe tsitre, nusia ŋuti mi katã míenye ɖaseɖilawo le.\nAzɔ la esi wodoe ɖe dzi ɖe Mawu ƒe nuɖusi me, eye wòxɔ Gbɔgbɔ kɔkɔe ƒe ŋugbedodo hã tso Fofoa gbɔ la, etrɔ nusi kpɔm miele kple nusi Sem miele la kɔ ɖe anyi.\nElabena Dawid melia yi dziƒo o, gake gblɔ bena: „Aƒetɔ la gblɔ na nye Aƒetɔ bena:\nBɔbɔ nɔ anyi ɖe nye nuɖusi me, vaseɖe esime matsɔ wò ketɔwo awɔ wò afɔɖodzinui.“\nEyata Israel-ƒeme katã nanyae kɔte bena, Yesu sia, si ke miawo mieklã ɖe ati ŋuti la, Mawu wɔe Aƒetɔ kple Kristo.\nKe esi wose esia la, etɔ woƒe dzi me, eye wogblɔ na Petro kple apostolo mamleawo bena: Ŋutsuwo kple nɔviwo! Nuka wɔ ge míala?\nElabena mia kple mia viwo kple amesiwo katã le adzɔge kple ame geɖe alesi nu Aƒetɔ, mia Mawu la, ayɔ vɛ la, tɔe nye ŋugbedodo la.\nEɖi ɖase kple nya bubu geɖewo hã, eye wòxlɔ̃ nu wo gblɔ bena Mina woaɖe mi tso dzidzime gɔglɔ̃ sia me!\nAzɔ amesiwo xɔ eƒe nyaa la, wode mawutsi ta na wo; eye le ŋkeke ma dzi wotsɔ luʋɔwo anɔ akpe etɔ̃ kpe ɖe wo ŋu.\nEye wonɔ apostolowo ƒe nufiafia kple habɔbɔ, abolokaka kple gbedodoɖa me.\nEye vɔvɔ̃ gã va amewo katã dzi, eye apostolowo wɔ nukunuwo kple dzesi geɖewo le Yerusalem.\nEye amesiwo katã xɔe se la, nɔ afi ɖeka, eye wowɔ nuwo katã hamenui;\neye wotsɔ woƒe anyigbawo kple woƒe ŋutinuwo dzra, eye wòmã wo me na wo katã le amesiame ƒe hiahiã nu.\nEye gbesiagbe wonɔa gbedoxɔ me kple tame ɖeka, eye wole abolo kam le aƒe sia aƒe me, eye woɖua nu kple dzidzɔ kpakple dzimekɔkɔ\nhele Mawu kafum, eye wokpɔ amenuveve le dukɔ blibo la katã gbɔ. Eye Aƒetɔ la tsɔa amesiwo kpɔ agbexɔxɔ la kpena ɖe ha la ŋu gbesiagbe.\nDɔwɔwɔwo 1 / Dɔw 1\nDɔwɔwɔwo 2 / Dɔw 2\nDɔwɔwɔwo 3 / Dɔw 3\nDɔwɔwɔwo 4 / Dɔw 4\nDɔwɔwɔwo 5 / Dɔw 5\nDɔwɔwɔwo 6 / Dɔw 6\nDɔwɔwɔwo 7 / Dɔw 7\nDɔwɔwɔwo 8 / Dɔw 8\nDɔwɔwɔwo 9 / Dɔw 9\nDɔwɔwɔwo 10 / Dɔw 10\nDɔwɔwɔwo 11 / Dɔw 11\nDɔwɔwɔwo 12 / Dɔw 12\nDɔwɔwɔwo 13 / Dɔw 13\nDɔwɔwɔwo 14 / Dɔw 14\nDɔwɔwɔwo 15 / Dɔw 15\nDɔwɔwɔwo 16 / Dɔw 16\nDɔwɔwɔwo 17 / Dɔw 17\nDɔwɔwɔwo 18 / Dɔw 18\nDɔwɔwɔwo 19 / Dɔw 19\nDɔwɔwɔwo 20 / Dɔw 20\nDɔwɔwɔwo 21 / Dɔw 21\nDɔwɔwɔwo 22 / Dɔw 22\nDɔwɔwɔwo 23 / Dɔw 23\nDɔwɔwɔwo 24 / Dɔw 24\nDɔwɔwɔwo 25 / Dɔw 25\nDɔwɔwɔwo 26 / Dɔw 26\nDɔwɔwɔwo 27 / Dɔw 27\nDɔwɔwɔwo 28 / Dɔw 28


Nu Ka Tae Wòle Be Malɔ̃ Ðe Nye Vodadawo Dzi? | Sɔhɛwo Biana Be\nGBE BUBU Afrikaans Albanian Amharic Arabic Arabic (Lebanon) Armenian Azerbaijani Azerbaijani (Cyrillic) Bislama Brazil Tokunɔgbe Bulgarian Cambodian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Dangme Danish Dutch Efik Estonian Eŋlisi Eʋegbe Fijian Finnish Franse Ga Georgian German Greek Greenlandic Gun Haitian Creole Hebrew Hiligaynon Hindi Hindi (Roman) Hungarian Iban Icelandic Igbo Iloko Indonesian Isoko Italian Italy Tokunɔgbe Japanese Kikamba Kikaonde Kiluba Kinyarwanda Kirghiz Kirundi Kongo Korean Lingala Lithuanian Macedonian Malagasy Malay Malayalam Maltese Mambwe-Lungu Maya Myanmar Nepali Norwegian Nyungwe Nzema Okpe Ossetian Papiamento (Curaçao) Polish Portuguese Portuguese (Portugal) Punjabi Romanian Romany (Macedonia) Romany (Macedonia) Cyrillic Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Solomon Islands Pidgin Spanish Swahili Swahili (Congo) Swedish Tagalog Tamil Telugu Tetun Dili Thai Tsonga Turkish Turkmen Twi Ukrainian Urhobo Vietnamese Xhosa Yoruba Zulu\nOdio Nu siwo woate ŋu aƒo ase ƒe kɔpiwɔwɔ ƒe tiatiawo Nu Ka Tae Wòle Be Malɔ̃ Ðe Nye Vodadawo Dzi?\nSusu etɔ̃ siwo ta wòle be nàlɔ̃ ɖe wò vodadawo dzi\nXlẽ nu tso Karina ƒe ŋutinya sia ŋu eye kpɔe le susu me ɖa be ye dzie nu sia le dzɔdzɔm ɖo. Nu kae nàwɔ le nɔnɔme ma me?\nKarina: “Menɔ ʋu kum sesĩe akpa esi meɖo ta suku, eye kpovitɔ aɖe lém eye wòna tikitim tsɔ do fe nam. Dzi kum vevie! Megblɔe na Dada eye wògblɔ nam be magblɔe na Papa, gake nyemedi be magblɔe nɛ o.”\nTiatia Gbãtɔ: Àzi kpi ɖe nya dzi kple susu be ye tɔ masee gbeɖe o.\nTiatia Evelia: Àgblɔ nu si dzɔ la na Tɔwò.\nÐewohĩ adzro wò be yeatia Tiatia Gbãtɔ. Ate ŋu adzɔ be nɔwò ya asusui be ègblɔ nya la na tɔwò. Gake susu geɖewo li siwo tae wòle be nàɖe wò vodadawo agblɔ ale be ŋuwò nafa, eɖanye ʋue nèku sesĩe akpa eye wotsɔ tikiti na wò be nàva xe fe loo alo nu bubu aɖee o.\n1. Elabena esiae nye nu nyuitɔ si wòle be nàwɔ. Biblia gblɔ dzidzenu si nu wòle be Kristotɔwo nanɔ agbe ɖo ale: “Míedina be míaɖi anukware le nuwo katã me.”—Hebritɔwo 13:18.\n“Medzea agbagba vevie be maɖi anukware, matsɔ nye nuwɔnawo me tsonuwo, eye maʋu go nye vodadawo enumake.”—Alexis.\n2. Amewo alɔ̃ atsɔ ame siwo lɔ̃na ɖe woƒe vodadawo dzi la ƒe agɔdzedze ake wo bɔbɔe. Biblia gblɔ be: “Ame si tsyɔa nu eƒe dzidadawo dzi la, madze edzi nɛ o, ke ame si ʋua eme, eye wòɖea asi le wo ŋu la, woakpɔ nublanui nɛ.”—Lododowo 28:13.\n“Ehiã be dzi nanɔ ame ƒo hafi wòaɖe eƒe vodadawo agblɔ, gake esia wɔwɔe nana amewo kana ɖe ame dzi. Woakpɔe be ènye anukwareɖila. Ne èlɔ̃na ɖe wò vodadawo dzi la, àtrɔ nɔnɔme si made dziwò o la wòazu nɔnɔme deamedzi.”—Richard.\n3. Vevietɔ wu la, edzea Yehowa Mawu ŋu. Biblia gblɔ be: “Yehowa nyɔa ŋu ameflula, ke tsi metoa Eya kple nu dzɔdzɔe wɔlawo dome o.”—Lododowo 3:32.\n“Esi meda vo gã aɖe la, mede dzesii be ele be nye ŋutɔ mayi aɖaʋu nye agɔdzedzea me. Ne nyemewɔa nu si Yehowa di o la, mate ŋu ayram gbeɖe o.”—Rachel.\nKe aleke Karina kpɔ eƒe nyaa gbɔe? Eɣla tikiti si wotsɔ nɛ be wòaxe fe ɖe ʋukuku sesĩe akpa ta la ɖe tɔa. Gake mete ŋu ɣlae ɖee tegbee o. Karina gblɔ be: “Anɔ abe ƒe ɖeka ene megbe la, Papa nɔ míaƒe nugblẽfexegbalẽviwo me tom, eye wòkpɔ be ʋukuku sesĩe ƒe tikitia hã le ŋkɔnye me. Mede ɖokuinye nya gã aɖe me—nɔnye gɔ̃ hã do dziku ɖe ŋunye be nyemewɔ ɖe aɖaŋu si yeɖo nam la dzi o!”\nNu kae wòsrɔ̃ tso eme: Karina gblɔ be: “Ðeko vodadawo ɣaɣla gblẽa nyaa ɖe edzi boŋ. Àva nɔ enu emegbe godoo!”\nAme sia ame daa vo. (Romatɔwo 3:23; 1 Yohanes 1:8) Eye abe ale si míekpɔe ene la, ne míeʋua míaƒe vodadawo me, eye míeɖea wo gblɔna enumake la, eɖenɛ fiana be míebɔbɔ mía ɖokuiwo eye míenye nunyalawo.\nNu bubu si hiãe nye be nàsrɔ̃ nu tso wò vodadawo me. Gake nublanuitɔe la, sɔhɛ aɖewo doa kpo nu le go sia me! Wosena le wo ɖokuiwo me abe ale si sɔhɛ si ŋkɔe nye Priscilla se le eɖokui me ɣeaɖeɣi ene. Egblɔ be: “Tsã la, dzi ɖena le ƒonye vevie le nye vodadawo ta. Nyemekpɔa nyuiƒe aɖeke le ɖokuinye ŋu o, eye nye vodadawo nɔna nam abe agba kpekpe aɖe si nyemate ŋu atsɔ o ene. Nu tena ɖe dzinye eye mebua ɖokuinye ame dokponu.”\nWò hã èsena le ɖokuiwò me alea ɣeaɖewoɣia? Ne èsena le ɖokuiwò me nenema la, ke ɖo ŋku nya sia dzi: Ne èbua vodada siwo nèwɔ va yi la ŋu fũu akpa la, ɖeko wòanɔ abe ale si nànɔ ʋu kum, evɔ ànɔ ʋua ƒe megbekpɔhuhɔ̃e ɖeɖe ko me kpɔm ene. Ne ènɔa vo siwo nèda va yi ŋu bum fũu akpa la ɖeko wòana nàse le ɖokuiwò me be yemele bo aɖeke nu o, eye esia awɔe be ŋusẽ manɔ ŋuwò nàtsɔ akpe akɔ kple kuxi siwo ava le etsɔme o.\nÐe manyo boŋ be nàda asɔ oa?\n“De ŋugble tso wò vodadawo ŋu ale be màgawɔ wo azɔ o, gake megatsɔ wò susu katã ɖo wo ŋu ale gbegbe be woana dzi naɖe le ƒowò o.”—Elliot.\n“Medzea agbagba be mabu nye vodadawo be wonye nuteƒekpɔkpɔ nam, be masrɔ̃ nu le wo dometɔ ɖe sia ɖe me ale be wòakpe ɖe ŋunye manye ame ɖɔʋu wu eye ne megaɖo nɔnɔme ma tɔgbi me ake la, makpɔ nyawo gbɔ le mɔ nyuitɔ nu. Esiae nye afɔɖeɖe nyuitɔ, elabena akpe ɖe ŋuwò nuteƒekpɔkpɔ nasu asiwò.”—Vera.\n“Ame aɖewo ƒe vodadawo tena ɖe wo dzi ale gbegbe, evɔ ame bubu aɖewo hã metsɔa ɖeke le woƒe vodadawo me o. Anyo be nànɔ domedome na ame hatsotso eve siawo—tsɔ ɖe le wò vodadawo me kple susu be nàsrɔ̃ nu tso wo me ale be màgawɔ nu mawo ake o, gake mègabu eŋu kaka wòana nu nate ɖe dziwò o.”—Connor.\n“Ne duƒulawo dze anyi la, woɖea woƒe dada ƒua gbe hedoa ŋusẽ nu tsona gayia dua ƒuƒu dzi. Nu mae wòle be nàwɔ ne èwɔ nu gbegblẽ aɖe. Ne èsrɔ̃ nu tso wò vodadawo me eye nèzã wò ŋusẽa gatso ɖe afɔnu la, àzu ame si ɖɔ ʋu wu.”—Dami.\n“Nyuitɔae nye be nàsrɔ̃ nu tso wò vodadawo me ne èɖo ŋku wo dzi. Srɔ̃ nu tso eme eye nàna ema nakpe ɖe ŋuwò nàƒo asa na nu ma tɔgbi wɔwɔ ɣebubuɣi. Gake mègana nu gbegblẽ siwo nèwɔ tsã nava do agba ɖe wò susu dzi abe alilikpo dodo ene o. Srɔ̃ nu tso eme eye nàɖe zɔ ayi ŋgɔ.”—Zipporah.\nAleke nuxlɔ̃ame alo ɖɔɖɔɖo si vena la tea ŋu ɖea vi na amee\nƉoe Ɖe Amewo Ɖoe Ɖe Amewo Nu Ka Tae Wòle Be Malɔ̃ Ðe Nye Vodadawo Dzi?


Elabena mekpɔ wò bena, èle veve helĩhelĩ kple nu madzɔmadzɔ ƒe babla me.\n Ke azɔ miawo hã miɖe nusiawo katã, siwo nye: Dziku, dɔmedzoe, nu tovo wɔwɔ, busunyagbɔgblɔ, ŋukpenanyawo la ɖa tso miaƒe nu me; migaka aʋatso na mia nɔewo o; elabena mieɖe ame xoxoa kple eƒe nuwɔnawo ɖa, eye mido ame yeye, si wowɔ yeye hena sidzedze le amesi wɔe la ƒe nɔnɔme nu, afisi Helatɔ kple Yudatɔ, aʋatsotso kple aʋamatsomatso, gbegãdzitɔwo kple Skitetɔ, kluvi kple ablɔɖevia ɖeke megali o, ke Kristo enye wo katã, eye wòle wo katã me. Eyata esi míenye Mawu ƒe ame tiatiawo kple ame kɔkɔewo kpakple lɔlɔ̃viwo ŋuti la, mido dɔmetɔtrɔ kple nublanuikpɔkpɔ, dɔmekɔkɔ, ɖokuibɔbɔɖeanyi, dɔmefafa, dzigbɔgbɔ blewu, eye mihe adodo kple mia nɔewo, eye mitsɔ ke mia nɔewo, ne nyaa ɖe le amea ɖe si ɖe amea ɖe ŋuti la, alesi Kristo hã tsɔ ke mii la, miawo hã miwɔ nenema ke!\nTete gbɔgbɔ la kɔm dzoe, eye melé nye mɔ tsɔ, dzi kum vevie, eye Yehowa ƒe asi nu sẽ ɖe dzinye.\nKpɔ ɖa, veve zu xɔname nam, ètsɔ lɔlɔ̃ he nye luʋɔ tso gbegblẽ ƒe do me, elabena ètsɔ nye nuvɔ̃wo katã ƒu gbe ɖe megbewò.\nEyata nye hã nyemaxe mɔ na nye nu o; maƒo nu, esi nye dzi ɖo ŋɔdzi me, eye mafa konyi le nye luʋɔ ƒe vevesese me.\nNye agbe le ŋu nyɔm na nye luʋɔ, eyata mana konyifafa naɖo bababa, eye maƒo nu le nye luʋɔ ƒe vevesesewo me.\nKe ame bubu ku, esime eƒe luʋɔ le nu xam, eye mede nu nu nyui ŋu kpɔ o.\nVi tsibome enye dziku na fofoa kple nuxaxa na dada.\nfiƒode kple veve helĩhelĩ yɔ woƒe nu me fũ.\n Elabena ne mietsɔ amewo ƒe vodadawo ke wo la, ekema mia Fofo, si le dziƒo la, atsɔe ake miawo hã. Ke ne mietsɔ ke amewo o la, mia Fofo hã matsɔ miaƒe vodadawo ake mi o.\n Midi ŋutifafa na amewo katã kple kɔkɔenyenye hã yome; elabena amea ɖeke mate ŋu akpɔ Aƒetɔ la, ne nusia mele eŋu o. Mikpɔ nyuie, bena amea ɖeke nagade megbe tso Mawu ƒe amenuveve la gbɔ o, bena veve ƒe ke nagamie aɖe fu na mi, eye wòaƒo ɖi ame geɖe o,


Lɔlɔ̃tɔwo, mele nu xlɔ̃m mi abe amedzrowo kple mɔzɔlawo ene be, miade mia dokui ɖa atso ŋutilã nudzodzro, siwo wɔa aʋa ɖe luʋɔ ŋuti la gbɔ,\n Amesi wote kpɔ la, megagblɔ bena, Mawue te ye kpɔ o; elabena womate ŋu ate Mawu akpɔ kple nuvɔ̃ o, ke eya ŋutɔ la metea amea ɖeke kpɔna o. Ke wotea amesiame kpɔna, ne eya ŋutɔ ƒe nudzodzro henɛ, eye wòblenɛ;\n1 Korintotɔwo 7:3-5\n Ŋutsu nawɔ nusi dzɔ la, na srɔ̃a, eye nyɔnu hã nawɔ na srɔ̃a nenema ke. Nyɔnu mekpɔ ŋusẽ ɖe ye ŋutɔ ƒe ŋutilã dzi o, negbe srɔ̃ŋutsu la ko; ke nenema ke ŋutsu hã mekpe ŋusẽ ɖe ye ŋutɔ ƒe ŋutilã dzi o, negbe nyɔnu la ko. Migagblẽ mia nɔewo ɖi o, negbe ne wo kpakple eve lɔ̃ halase ɣeyiɣia ɖe dzi hafi, bena miakpɔ asinu ado gbe ɖa, eye nusia megbe la miagava awɔ ɖeka, bene Satana nagate mi akpɔ le miaƒe ɖokuidzimaɖumaɖu la ŋuti o.\n Miese wogblɔ bena: Megawɔ ahasi o; ke nye la mele egblɔm na mi bena: Amesiame, si ke kpɔ nyɔnua ɖe wòdzroe la, ewo ahasi kplii xoxo le eƒe dzi me. Ke ne wò nuɖusi ŋku ɖia nu wò la, hoe le eme, eye natsɔe aƒu gbe, elabena enyo na wò be, wò ŋutinuwo dome ɖeka nagblẽ, wu esi woatsɔ wò ame blibo la katã aƒu gbe ɖe dzomavɔʋe la me. Eye ne wò nuɖusi ɖia nu wò la, lae ɖa le ŋutiwò, eye natsɔe aƒu gbe, elabena enyo na wò be, wò ŋutinuwo dometɔ ɖeka nagblẽ, wu esi wò ame blibo la katã nagblẽ le dzomavɔʋe la me.


1 Mose 7 | Biblia Le Internet Dzi | Xexe Yeye Gɔmeɖeɖe\nAɖakaʋu la me yiyi (1-10)\nXexea me katã ƒe Tsiɖɔɖɔ (11-24)\n7 Emegbe Yehowa gblɔ na Noa be: “Wò kple wò aƒe blibo la katã miyi ɖe aɖakaʋu la me, elabena wòe nye ame dzɔdzɔe le ŋkunyeme le dzidzime sia dome.+ 2 Kplɔ lã siwo katã ŋu kɔ la ɖe sia ɖe ƒomevi adreadre va gbɔwò,+ atsu kple nɔe;* kple lã siwo katã ŋu mekɔ o la ɖe sia ɖe ƒomevi eveeve ko, atsu kple nɔe; 3 dziƒoxe dzodzoewo hã ɖe sia ɖe ƒomevi adreadre, atsu kple nɔe, ne wo ƒomeviwo natsi agbe le anyigba blibo la katã dzi.+ 4 Elabena esusɔ ŋkeke adre ko mana tsi nadza+ ɖe anyigba la dzi ŋkeke blaene kple zã blaene;+ eye matsrɔ̃ nu gbagbe ɖe sia ɖe si mewɔ la ɖa le anyigba la dzi.”+ 5 Eye Noa wɔ nu siwo katã ƒe se Yehowa de nɛ la. 6 Noa xɔ ƒe alafa ade esime tsi ɖɔ heɖe anyigba la.+ 7 Eye Noa kple viaŋutsuwo kple srɔ̃a kpakple viaŋutsuwo srɔ̃wo yi aɖakaʋua me do ŋgɔ na tsiɖɔɖɔ la.+ 8 Lã siwo katã ŋu kɔ kple lã siwo katã ŋu mekɔ o, dziƒoxe dzodzoewo kple lã siwo katã ʋãna le anyigba dzi la,+ 9 yi ɖe Noa gbɔ le aɖakaʋua me eveeve, atsu kple nɔe, abe ale si tututu Mawu de se na Noa ene. 10 Le ŋkeke adre megbe la, tsiɖɔɖɔ la dze egɔme le anyigba la dzi. 11 Le Noa ƒe agbenɔnɔ ƒe ƒe alafa adelia me, le ɣleti evelia ƒe ŋkeke wuiadrelia dzi la, tsi goglo gbanaa la ƒe tsidzɔƒewo katã ŋɔ* gbe ma gbe, eye woʋu dziƒowo ƒe tsigbowo nu.+ 12 Eye tsi dza ɖe anyigba la dzi bababa ŋkeke blaene kple zã blaene. 13 Le ŋkeke ma tututu dzi la, Noa kple viaŋutsuwo, Sem, Ham kple Yafet,+ kple srɔ̃a kpakple viaŋutsu etɔ̃awo srɔ̃wo yi aɖakaʋu la me;+ 14 woawo kple gbemelãwo katã le wo ƒomeviwo nu, aƒemelãwo katã le wo ƒomeviwo nu, lã siwo katã tana le anyigba dzi le wo ƒomeviwo nu, kple nu dzodzoewo katã le wo ƒomeviwo nu; xewo katã kple nuwɔwɔ toaʋalawo katã. 15 Eye ŋutilã siwo katã ƒomevi me agbegbɔgbɔ le la yi Noa gbɔ le aɖakaʋua me eveeve. 16 Ŋutilãwo katã ƒomevi ƒe atsu kple nɔe yi eme abe ale si tututu Mawu de se nɛ ene. Emegbe Yehowa do ʋɔa ɖe enu. 17 Eye tsia yi edzi nɔ ɖɔɖɔm ɖe anyigba la dzi ŋkeke blaene sɔŋ, ale tsia nɔ agbɔ sɔm ɖe edzi eye wòkɔ aɖakaʋu la ɖe dzi boo tso anyigba, eye aɖaka la nɔ tsia ŋgɔ. 18 Tsia nɔ ɖɔɖɔm ale gbegbe henɔ agbɔ sɔm ɖe edzi le anyigba la dzi, ke aɖakaʋua ya nɔ tsia ŋgɔ. 19 Eye tsia ɖɔ ɖe anyigba la dzi ale gbegbe be, to kɔkɔ siwo katã le dziƒo bliboa te la bu ɖe eme.+ 20 Tsiawo kɔ gbɔ toawo ta abɔklugui wuiatɔ̃,* eye wobu ɖe eme. 21 Ale nu gbagbe* siwo katã ʋãna le anyigba dzi, xe dzodzoewo, aƒemelãwo, gbemelãwo, lã siwo katã nɔa ha me, kple amegbetɔwo katã tsrɔ̃.+ 22 Nu siwo katã le anyigba ƒuƒui dzi, nu sia nu si me agbegbɔgbɔ le, eye wògbɔna toa ŋɔti me la, ku.+ 23 Ale Mawu tsrɔ̃ nu gbagbe siwo katã le anyigba dzi la ɖa; amegbetɔwo kple lã fɔenewo kple nu gbagbe siwo tana kpakple dziƒoxe dzodzoewo siaa. Wotsrɔ̃ wo katã ɖa le anyigba la dzi;+ negbe Noa kple ame siwo le egbɔ le aɖakaʋua me koe tsi agbe.+ 24 Eye tsia ɖɔ ɖe anyigba la dzi ŋkeke alafa ɖeka blaatɔ̃ sɔŋ.+\n^ Alo, ate ŋu anye “lã siwo katã ŋu kɔ la, atsu adre nɔe adre.”\n^ Edze ƒãa be tsi siwo le dziŋgɔlia tame ye wowɔnɛ.


ALFRED NOBEL xɔe se be ŋutifafa ate ŋu anɔ anyi ne aʋawɔnu vɔ̃ɖiwo le dukɔwo si. Ne èbu eŋu kpɔ la, dukɔwo awɔ ɖeka kaba ahatsrɔ̃ dukɔ sesẽnuxɔla ɖesiaɖe ɖa. Eŋlɔ be: “Esia anye nusi atsi aʋawɔwɔ nu.” Le Nobel ƒe nukpɔsusu nu la, dukɔ nyanu aɖeke mahe aʋa vɛ ne emetsonua ahe gbegblẽ ava edzi o. Gake nukae dzɔ le ƒe alafa si va yi me?\nNobel ku mede ƒe 20 hafi Xexemeʋa I dzɔ o. Wozã aʋawɔnu vɔ̃ɖi yeyewo le aʋa sia wɔɣi, siwo dometɔ aɖewo nye tu siwo dana trena ɖe enu, aɖiya, tu siwo me dzo dona le, aʋawɔʋuwo, aʋawɔyameʋuwo, kple ƒugɔmeʋawɔʋuwo. Wowu asrafo siwo ade miliɔn ewo kloe, eye esiwo wu xexlẽme ma ƒe teƒe eve ye xɔ abi. Xexemeʋa I ƒe nugblẽƒe si teƒe mekɔ o ganyɔ ŋutifafadidi ɖe amewo me. Esia na woɖo Dukɔwo ƒe Nubabla anyi. United States Dukplɔla Woodrow Wilson, si xɔ ŋgɔ na eɖoɖo lae xɔ Nobel Ŋutifafa Nunana la le ƒe 1919 me.\nKe hã mɔkpɔkpɔ be aʋawɔwɔ nu ayi zi ɖeka la zu dzodzro esime Xexemeʋã II dzɔ le ƒe 1939 me. Le go geɖe me la, esia dziŋɔ wu Xexemeʋa I sasasã. Aʋa sia wɔɣie Adolf Hitler keke Nobel ƒe mɔ̃ɖaŋudɔwɔƒe si nɔ Krümmel ɖe enu wòzu aʋawɔnuwɔƒe gãtɔ siwo nɔ Germany dometɔ ɖeka, si me dɔwɔla 9,000 nɔ. Emegbe le aʋaa ƒe nuwuwu la, Dukɔ Siwo Wɔ Ðeka ƒe aʋawɔyameʋuwo da bɔmb siwo wu akpe ɖeka ɖe Nobel ƒe mɔ̃ɖaŋudɔwɔƒea hegbãe keŋkeŋ. Nukutɔe la, Nobel ƒe nutovɛ dzie wonɔ te ɖo wɔ bɔmb mawo.\nMenye xexemeʋa eve koe dzɔ le ƒe alafa si va yi me le Nobel ƒe ku megbe o, ke boŋ aʋa suesue gbogbo aɖewo hã dzɔ. Aʋawɔnuwo va bɔ le ɣeyiɣi mawo me, eye ŋɔdzi va nɔ wo dometɔ aɖewo ŋu vevie. Bu aʋawɔnu siwo nɔ tsia dzi le ƒe bla nane siwo va yi tso esime Nobel ku dometɔ ʋɛ aɖewo ŋu kpɔ.\nTu Suewo kple aʋawɔnu siwo mekpena o. Esiawoe nye asituiwo, tuwo, bɔmbwo, tu siwo wodana trena ɖe nu, aprimwo kple aʋawɔnu bubu siwo nya tsɔna. Tu suewo kple aʋawɔnu siwo mekpena o la mexɔ asi o, wo dzadzraɖo mesesẽ o, eye wo zazã le bɔbɔe gɔ̃ hã.\nÐe aʋawɔnu siawo ƒe anyinɔnɔ—kple ŋɔdzi si wodona na dumevi dzrowo—tsi aʋawɔwɔ nua? Kpao! Michael Klare ŋlɔ ɖe agbalẽ si nye Bulletin of the Atomic Scientists me be aʋawɔtu siwo nya tsɔna va zu “aʋawɔnu vevi siwo wozã le aʋa dziŋɔ akpa gãtɔ siwo wowɔ le Dukɔwo Dome Nyaʋiʋlia megbe la me.” Le nyateƒe me, afɔku siwo dzɔ le aʋa siwo wowɔ nyitsɔ laa me ƒe 90 le alafa me la tso tu suewo kple aʋawɔnu siwo nya tsɔna zazã gbɔ. Le ƒe 1990-awo ɖeɖeko me la wotsɔe wu amesiwo wu miliɔn ene. Le go geɖe me la, sɔhɛ siwo mexɔ asrafowo ƒe hehe o eye aʋawɔsewo dzidada metsoa dzika ƒo na o lae wɔ tu suewo ŋudɔ.\nTomebɔmbwo. Tso ƒe alafa 20 lia ƒe nuwuwu lɔƒo la, tomebɔmb wua amesiwo ade 70 le mama dedie nu gbesiagbe alo tsrɔ̃a woƒe ŋutinuwo ɖa! Wo dometɔ akpa gãtɔ nyea dumevi dzrowo ke menye asrafowo o. Zi geɖe la, menye amewuwu tae wozãna tomebɔmbwo ɖo o, ke boŋ be woatsɔ ado nuwɔametɔ ame, eye woado vɔvɔ̃ kple ŋɔdzi na amesiwo ŋu wogblẽa nu le.\nEle eme baa be, wodze agbagba geɖe le ƒe siwo va yi nyitsɔ laa me be woatsɔ aɖe tomebɔmbwo ɖa ya. Gake ame aɖewo gblɔna be le tomebɔmb ɖeka ɖesiaɖe si woɖe ɖa megbe la, wogaɖia 20 bubu ɖe tome eye tomebɔmb siwo ade miliɔn 60 ye woɖi ɖe tome le xexeame godoo. Togbɔ be tomebɔmbwo mate ŋu ade vovototo asrafo ƒe afɔɖoƒe kple ɖevi si le fefem le gbedzi tɔ dome o hã la, meɖe tomebɔmbwɔwɔ ƒe dzi le ƒo na ewɔlawo o alo na wodzudzɔ aʋawɔnu vɔ̃ɖi siawo zazã o.\nNukliaʋawɔnuwo. Nukliaʋawɔnu toto vɛ nye zi gbãtɔ si wowɔ nane si ate ŋu agbã dugã blibo aɖe keŋkeŋ le sɛkɛnd ʋɛ aɖewo megbe le asrafohawo ƒe aʋa aɖeke mawɔmawɔ me. Le kpɔɖeŋu me, bu tsɔtsrɔ̃ dziŋɔ si tɔgbe dzɔ esime woda atɔm bɔmb ɖe Hiroshima kple Nagasaki le ƒe 1945 me ŋu kpɔ. Keklẽ sẽŋu la gbã ŋku na ame aɖewo. Eƒe aɖi wu ame bubuwo. Dzo kple dzoxɔxɔ wu ame geɖewo. Amesiwo katã ku le dugã eve siawo katã me ƒe xexlẽme ade 300,000 kloe!\nNyateƒee, ame aɖewo ake ɖi agblɔ be bɔmb dada ɖe dugã eve mawo me wɔe be ame geɖe meku abe alesi woakui ne ɖe wowɔ aʋa la boŋ kple tu bubu siwo menye nuklia tɔ o. Ke hã ame gbogbowo ƒe kuku dovoɖiname ma na amewo te nya ƒoƒo ɖe sewɔlawo nu be woaxe mɔ ɖe aʋawɔnu dziŋɔ siawo nu. Nyateƒee, ame geɖewo va le vɔvɔ̃m be amegbetɔwo wɔ nusi woatsɔ atsrɔ̃ wo ɖokui.\nÐe nukliaʋawɔnu siwo wowɔ wɔe be wokpɔa mɔ na ŋutifafa? Ame aɖewo gblɔ be ẽ. Wogblɔna be ƒe blaatɔ̃ kple edzivɔ enye esia va yi si womegazã aʋawɔnu sẽŋu sia le aʋawɔwɔ me kpɔ o. Ke hã Nobel ƒe kakaɖedzi be aʋawɔnu si ate ŋu atsrɔ̃ ame geɖewoe aɖe aʋawɔwɔ ɖa la meva eme o, elabena wogawɔa aʋa kple aʋawɔnu siwo menye nukliaʋawɔnuwo o. Tsɔ kpe ɖe eŋu la, Nuklia Ŋuti Ðoɖodzikpɔkɔmiti gblɔ be, nukliaʋawɔnu akpe nanewo le klalo hena zazã ɣesiaɣi. Eye le ɣeyiɣi sia si me wotsi dzodzodzoe ɖe ŋɔdzinu siwo le edzi yim ŋu vevie la, ame geɖewo le vɔvɔ̃m ɖe nusi ava dzɔ ŋu ne nukliaʋawɔnu aɖe va ge ɖe ame “vɔ̃ɖiawo” ƒe asi me. Le “amesiwo dze” gome kura gɔ̃ hã la, vɔvɔ̃ li be ŋuɖeɖinuwɔna ɖeka aɖe ate ŋu ahe nukliafɔku va xexeame. Eme kɔ ƒã be menye ŋutifafa siae nɔ susu me na Nobel ku ɖe aʋawɔnu vɔ̃ɖiwo ŋu o.\nDɔlékuiwo kple aɖinuwo zazã le aʋawɔwɔ me. Wozãa dɔlékui wuame abe anthrax, si nye nyiwo ƒe dɔléle ƒomevi aɖe, kple dɔlékui, abe sakpate ene le dɔlékuiʋawɔwɔ me. Ŋɔdzi le sakpate ŋu ŋutɔ elabena wote ŋu xɔnɛ le ame ŋu kabakaba. Aɖinu siwo wozãna le aʋawɔwɔ me hã doa ŋɔdzi na ame, le kpɔɖeŋu me abe aɖiya ene. Aɖi siawo nɔa nɔnɔme vovovo me, eye togbɔ be wode se ɖe wo nu ƒe bla nanewo enye esia hã la, esia mena wodzudzɔ ezazã o.\nÐe ametsrɔ̃nu vɔ̃ɖi siawo kple ŋɔdzi si le wo ŋu na amewo wɔ nu abe alesi Nobel gblɔ ɖi enea—be “ŋɔdzi alé wo eye woaɖe woƒe asrafohawo ɖaa”? Ðeko wodzi woƒe vɔvɔ̃ ɖe edzi boŋ be woava zã aʋawɔnuawo gbeɖeka—ate ŋu anye amesiwo menya eŋuti naneke o gɔ̃ hã. Ƒe ewo kple edzivɔ enye esia la, United States Aʋawɔnuwo Ðeɖeɖa Habɔbɔ ƒe zimenɔla gblɔ be: “Amesiame ate ŋu awɔ aɖi si wozãna le aʋawɔwɔ me le eƒe ʋudaɖoƒe, ne atikedodokpɔ ŋuti sidzedze sue aɖe koe wòsrɔ̃ le sukukɔkɔ gɔ̃ hã.”\nÐikeke mele eme o be ƒe alafa 20 lia mee aʋawɔwɔ dziŋɔwo dzɔ le wu ɣeyiɣi bubu ɖesiaɖe. Azɔ le ƒe alafa 21 lia ƒe gɔmedzedze me la, edze abe kakaɖedzi meva li be ŋutifafa ava o—vevietɔ esi ŋɔdzidonamelawo va dze New York City kple Washington, D.C., dzi le September 11, 2001, dzi megbe. Steven Levy ŋlɔ le Newsweek magazine me be: “Ekpɔtɔ vie atse mable ame aɖeke wòabia nenye be mɔ̃ɖaŋu gãwo ŋudɔwɔwɔ mava zu ŋusẽdodo nugbegblẽwɔwɔ le esi teƒe be woanye viɖe boŋ o hãa.” Egblɔ kpee be: “Ameka sie aɖaŋu si woatsɔ akpɔ nɔnɔme ma gbɔ anɔ? Enye amegbetɔ ƒe nɔnɔme be wòanɔ ŋgɔyiyi ŋu ko bum ɖaa ke emegbe eva nɔa nyawo biam. Esi míeŋea aɖaba ƒua [afɔku aɖe si míekpɔ mɔ na be ate ŋu adzɔ o] dzi tae wodzɔna ɖo.”\nVaseɖe fifia la, ŋutinya fia mí be tu dziŋɔ kple aʋawɔnu vɔ̃ɖi siwo woto vɛ la mehe ŋutifafa va xexe sia me o. Ekema dzodzroe mɔkpɔkpɔ na xexeame ƒe ŋutifafa nyea?\nAsitɔtrɔ le Nitroglycerin ƒe Ŋusẽ Ŋu\nItalytɔ atikedokpɔla Ascanio Sobrero ke ɖe nitroglycerin, si nye ami toto aɖe, si tea ŋu wóna ŋu le ƒe 1846 me. Wokpɔ be afɔku le amia ŋu. Ahuhɔ̃e gbã de abi Sobrero ƒe mo vevie esime amia wó, mlɔeba la eva dzudzɔ eŋudɔwɔwɔ. Gawu la, kuxi aɖe nɔ amia ŋu si gbɔ Sobrero mete ŋu kpɔ o: Ne wokɔe ɖi eye wotsɔ zũ tu edzi la, akpa si zũa dze la koe wóna, hegblẽa akpa mamlɛa ya ɖi.\nNobel va kpɔ kuxia gbɔ esime wòto mɔnu nyuitɔ aɖe, si me ɖu sue aɖe ƒe wowó agate ŋu ana gbogbo aɖewo hã nawó la vɛ. Emegbe le ƒe 1865 me la, Nobel to nugoe si wóna—si nye mercury si wotsɔ de go aɖe si me nitroglycerin le me eye wotɔ dzoe.\nGake afɔku gakpɔtɔ nɔ nitroglycerin ŋudɔ wɔwɔ me. Le kpɔɖeŋu me, le ƒe 1864 me la, dzo aɖe si wó le Nobel ƒe dɔwɔƒea si le Stockholm godo la wu ame atɔ̃—siwo dome Nobel tsɛ, Emil hã nɔ. Dzo fiã Nobel ƒe mɔ̃ɖaŋudɔwɔƒe si nɔ Krümmel, Germany zi eve. Emegbe ame aɖewo nɔ amia zãm abe akaɖimi, afɔkpa ŋu mi, alo abe mɔ̃memi na agbatsɔʋuwo ƒe afɔwo ene—eye ewɔ nuvevi ame geɖe. Ne wotsɔe le towo gbãm gɔ̃ hã la amia ƒe ɖewo te ŋu gena ɖe gbagbãƒewo eye wòhea afɔkuwo vɛ emegbe.\nLe ƒe 1867 me la, Nobel trɔ amia wòzu kɔ esime wòtsɔ kieselguhr, si mewóna o, si me do viwo le la tsaka kple nitroglycerin. Nobel na ŋkɔe be dynamite tso Helagbe me nya dynamis me, si gɔme enye “ŋusẽ.” Togbɔ be Nobel va to nu bubu siwo wóna sesĩe wu vɛ emegbe hã la, wobua dynamite be enye nu vevi siwo woto vɛ la dometɔ ɖeka.\nNyateƒee, menye aʋawɔwɔ me koe wozãa nu wowó siwo Nobel to vɛ la le o. Le kpɔɖeŋu me, wozãe tsɔ wɔ akpa vevi aɖe le St. Gotthard tomemɔwo ɖeɖe me (1872-82), wozãe tsɔ gbã tsi gɔme kpewo le New York ƒe East River me (1876-1885), eye wozãe tsɔ ɖe Corinth Tsimɔ le Greece (1881-93). Ke hã tso esime woto dynamite vɛ ko la, wova nyae enumake be enye dɔwɔnu si wotsɔ tsrɔ̃a nui.\nColombia kpovitɔwo ƒe dɔwɔƒe si wotsrɔ̃ kple tu si wotsɔ “dynamite” wɔ\nNobel ku mede ƒe 20 hafi wozã aʋawɔnu vɔ̃ɖi yeyewo le Xexemeʋa I wɔɣi o\nAmesiwo ŋu tomebɔmb gblẽ nu le le Cambodia, Iraq, kple Azerbaijan\nNuklia Ŋuti Ðoɖodzikpɔkɔmiti gblɔ be, nukliaʋawɔnu akpe nanewo le klalo hena zazã ɣesiaɣi\nAme geɖewo va de dzesi aɖitike siwo wozãna le aʋa me ƒe vɔ̃ɖivɔ̃ɖi esime woda aɖiya si nye “sarin” ɖe Tokyo ƒe tomemɔ dzi le ƒe 1995 me\nƉoe Ɖe Amewo Ɖoe Ɖe Amewo Ƒe Alafa Si Me Wowɔ Ŋutasẽnuwo Le\ng02 5/8 axa 4-8


Wò Nyawo—‘Ðe Wonyea Ɛ̃, Ganyea Aoa’? | Nusɔsrɔ̃\nGBE BUBU Afrikaans Albanian Amharic Arabic Armenian Armenian (West) Aymara Azerbaijani Azerbaijani (Cyrillic) Bengali Bicol Bislama Bulgarian Cambodian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Drehu Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kinyarwanda Kirghiz Kirundi Kongo Korean Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Ndebele Ndonga Nepali Ngabere Norwegian Nyaneka Nzema Oromo Ossetian Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Rarotongan Romanian Russian Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tshiluba Tsonga Turkish Tuvaluan Twi Tzotzil Ukrainian Urdu Uzbek Venda Vietnamese Wallisian Waray-Waray Wolaita Xhosa Yoruba Zulu\nBu kpɔɖeŋu sia ŋu kpɔ: Hamemetsitsi aɖe si nye Kɔdzi Kadodo Kɔmiti metɔ wɔ ɖoɖo kple nɔviŋutsu sɔhɛ aɖe be yewoazɔ le gbeadzi Kwasiɖagbe ŋdi. Ŋdi ma tututu la, nɔviŋutsu aɖe si srɔ̃ kpɔ ʋufɔku eye wokplɔe yi kɔdzi la,ƒo ka na hamemetsitsia. Ebiae be wòakpe ɖe ye ŋu yeakpɔ ɖɔkta si alɔ̃ akpɔ ye srɔ̃ gbɔ ʋumadomadoe.Eya ta hamemetsitsia te fli ɖe gbeadziɖoɖo si wòwɔ kple nɔviŋutsu sɔhɛa me ale be wòate ŋu ana kpekpeɖeŋu ƒome si dzi afɔku dzɔ ɖo.\nBu kpɔɖeŋu bubu aɖe hã ŋu kpɔ: Atsu kple asi aɖe kpe nɔvinyɔnu dzilaɖekɛ aɖe kple via eveawo, siwo le woƒe hamea me, be woaɖi tsa ava yewo gbɔ. Esi nɔvinyɔnua gblɔe na viawo la, wokpɔ dzidzɔ ŋutɔ. Wonɔ mɔ kpɔm na fiẽ ma vevie. Gake ŋkeke si do ŋgɔ na gbe si gbe woɖo la, atsu kple asia gblɔ na nɔvinyɔnua be nane si yewomenɔ mɔ kpɔm na o do mo ɖa, eya ta yewoƒe ɖoɖoa magadze edzi o. Nɔvinyɔnua va see emegbe be esi atsu kple asia kpe yewo vɔ megbe la, wo xɔlɔ̃ aɖewo kpe woawo hã be woava yewo gbɔ fiẽ ma ke, ema tae wote fli ɖe yewoƒe ɖoɖoa me ɖo.\nEnye nyateƒe be ele be mí Kristotɔwo míawɔ ɖe ŋugbe siwo míedo dzi. Mele be míaƒe nya ‘nanye ɛ̃, aganye ao’ gbeɖe o. (2 Kor. 1:18) Ke hã, abe ale si kpɔɖeŋu eve siawo ɖee fia ene la, nɔnɔme siwo míedoa goe la toa vovo. Ɣeaɖewoɣi la, edzena abe naneke meli míawɔ tsɔ wu be míate fli ɖe ɖoɖo aɖe si míewɔ la me o ene. Nu ma tɔgbi dzɔ ɖe apostolo Paulo dzi.\nÐE PAULO ƑE SUSU TRƆNA KABAKABA?\nLe ƒe 55 me, esime Paulo nɔ Efeso le eƒe dutanyanyuigbɔgblɔ ƒe mɔzɔzɔ etɔ̃lia me la, eɖoe be yeatsò Aegea Ƒua ayi Korinto eye tso afi ma la, yeayi Makedonia. Eɖoe be ne yetrɔ gbɔna Yerusalem la, yeagato Korinto hamea gbɔ zi evelia, ɖewomahĩ kple susu be yeaxɔ woƒe nunana ayi na nɔviawo le Yerusalem. (1 Kor. 16:3) Esia dze ƒãa le 2 Korintotɔwo 1:15, 16, afi si gblɔ be: “Kakaɖedzi siae nɔ asinye esime meɖoe gbã be mava mia gbɔ, bene dzi nadzɔ mi zi evelia, eye ne meva to mia gbɔ vɔ la, mayi Makedonia, eye be matrɔ tso Makedonia agava mia gbɔ, eye miaɖom ɖa vie ne mayi Yudea.”\nEdze abe Paulo na Korinto nɔviwo nya ɖoɖo si wòwɔ la le lɛta aɖe si wòŋlɔ na wo do ŋgɔ me ene. (1 Kor. 5:9) Gake esi Paulo ŋlɔ lɛta ma megbe kpuie la, Xloe ƒe aƒemetɔwo na wònya be nyahehe kple dzre sesẽwo le hamea me. (1 Kor. 1:10, 11) Paulo ɖoe be yeatrɔ ɖoɖo si yewɔ gbã, eye wòŋlɔ agbalẽ si míeyɔna fifia be 1 Korintotɔwo la na wo. Le agbalẽ sia me la, Paulo ɖo aɖaŋu na wo heɖɔ wo ɖo lɔlɔ̃tɔe. Ena wonya hã be yetrɔ yeƒe mɔzɔɖoɖoa, eye be yeayi Makedonia gbã hafi ava Korinto.—1 Kor. 16:5, 6. *\nEdze abe esi nɔvi siwo le Korinto xɔ eƒe agbalẽa la, ame aɖewo siwo bua wo ɖokui ‘apostolo deŋgɔwo’ la, tso enu be enye ame si ƒe susu trɔna kabakaba, si fia be mewɔna ɖe eƒe ŋugbedodo dzi o. Esi Paulo nɔ eɖokui ta ʋlim la, ebia be: “Esi meɖoe nenema tsã la, menye fefemee menɔ o ɖe, alo? Alo nu siwo meɖo ɖe tame la, ɖe meɖo wo le ŋutilã nu, si wɔe be nye nyawo nye ‘Ɛ̃, Ɛ̃,’ gatrɔ zu ‘Ao, Ao’ mahã?”—2 Kor. 1:17; 11:5.\nMíabia be: Le nɔnɔme sia me la, “fefemee” apostolo Paulo nɔa? Gbeɖe! Woate ŋu ase nya si gɔme woɖe be ‘fefem’ la gɔme be, ame ƒe susu nanɔ tɔtrɔm kabakaba, abe ɖe womate ŋu aka ɖe amea dzi o, alo be mewɔna ɖe eƒe ŋugbedodo dzi o ene. Ele be nya si Paulo bia be “nu siwo meɖo ɖe tame la, ɖe meɖo wo le ŋutilã nu” mahã? la nana eme nakɔ na Kristotɔ siwo nɔ Korinto be, esi Paulo trɔ ɖoɖo siwo wòwɔ la, ema mefia be enye ame si dzi womate ŋu aka ɖo o.\nPaulo tsi tre ɖe amenutsotso ma ŋu esi wògblɔ be: “Gake esi wònye woate ŋu aɖo ŋu ɖe Mawu ŋu ta la, nya si míegblɔ na mi la menye Ɛ̃ ganye Ao o.” (2 Kor. 1:18) Ðikeke mele eme o be nɔvi siwo nɔ Korinto la ƒe nyonyo tae Paulo trɔ eƒe ɖoɖowo ɖo. Egblɔ le 2 Korintotɔwo 1:23 be, ‘nublanui si yekpɔ na wo tae’ yemeva Korinto ɣemaɣi o ɖo. Le nyateƒe me la, ɖe wòna mɔnukpɔkpɔ wo be woaɖɔ nuwo ɖo hafi yeava wo gbɔ. Esi Paulo nɔ Makedonia la, Tito va gblɔ nɛ be agbalẽ si wòŋlɔ la ʋã nɔviawo wose veve hetrɔ dzi me abe ale si wònɔ mɔ kpɔm ene, eye esia na wòkpɔ dzidzɔ gã aɖe.—2 Kor. 6:11; 7:5-7.\nWOGBLƆA “AMEN” NA MAWU TO EYAMA DZI\nNe amewo tso Paulo nu be enye ame si ƒe susu trɔna kabakaba la, ke ema afia be womate ŋu aka ɖe edzi be awɔ ɖe eƒe ŋugbedodo dzi le eƒe gbe sia gbe gbenɔnɔ me o, eye womate ŋu aka ɖe eƒe gbeƒãɖeɖedɔa hã dzi o. Ke hã, Paulo ɖo ŋku edzi na Korintotɔwo be Yesu Kristo ŋue yeɖe gbeƒã le na wo. Egblɔ be: “Mawu ƒe Vi, Kristo Yesu, ame si woɖe gbeƒã le mia dome to mía kple Silvano kpakple Timoteo dzi, la menye Ɛ̃ ganye Ao o, ke boŋ Ɛ̃ zu Ɛ̃ le eyama gome.” (2 Kor. 1:19) Ðe Paulo ƒe kpɔɖeŋuɖola Yesu Kristo nye ame si dzi womate ŋu aka ɖo o le mɔ aɖe nua? Kura o! Yesu to nyateƒe ɣesiaɣi le eƒe agbenɔnɔ kple subɔsubɔdɔa katã me. (Yoh. 14:6; 18:37) Ne nya si Yesu ɖe gbeƒãe nye nyateƒe eye kakaɖedzi le eŋu, eye Paulo hã nɔ gbeƒã ɖem nya ma ke la, ekema woate ŋu aka ɖe apostoloa ƒe gbeƒãɖeɖedɔa hã dzi.\nVavãe, ‘nyateƒe Mawu’ ye Yehowa nye. (Ps. 31:6) Míekpɔ esia le nya si Paulo gblɔ kplɔe ɖo me. Egblɔ be: “Aleke gbegbee Mawu ƒe ŋugbedodowo ɖasɔ gbɔe o, wo katã wozu Ɛ̃ to eyama dzi,” si fia be to Kristo dzi. Ale si Yesu wɔ nuteƒe bliboe esime wònɔ anyigba dzi la ɖe ɖikeke ɖe sia ɖe si anɔ ame aɖe me ɖe Yehowa ƒe ŋugbedodowo ŋu la ɖa. Paulo gblɔ yi edzi be: “Eya ta eya [Yesu] dzi kee wogblɔa ‘Amen’ na Mawu le hena Mawu ƒe ŋutikɔkɔe to mía dzi.” (2 Kor. 1:20) Yesu nye “Amen,” alo kpeɖodzi, be Yehowa Mawu ƒe ŋugbedodo ɖe sia ɖe ava eme godoo!\nAle si ko Yehowa kple Yesu toa nyateƒe ɣesiaɣi la, nenema kee Paulo hã ƒe Ɛ̃ nyea Ɛ̃ ɣesiaɣi. (2 Kor. 1:19) Paulo menye ame si ƒe susu trɔna kabakaba, alo ame si doa ŋugbe le “ŋutilã nu” o. (2 Kor. 1:17) Ke boŋ ‘ezɔna le gbɔgbɔ me.’ (Gal. 5:16) Amewo ƒe nyonyoe nɔa vevie nɛ ne ele nu wɔm kple wo. Eƒe Ɛ̃ nyea Ɛ̃!\nÐE WÒ Ɛ̃ NYEA Ɛ̃ ƔESIAƔIA?\nEgbea ebɔ be ame siwo menɔa agbe ɖe Biblia ƒe dzidzenuwo nu o nado ŋugbe eye ne kuxi vi aɖe do mo ɖa alo nane si nyo wu vie dze ko la, womegawɔa ŋugbe si wodo dzi o. Le asitsanyawo me la, woƒe “ɛ̃” menyea “ɛ̃” ɣesiaɣi o, nenye be wowɔ agbalẽ ɖe ɖoɖoawo dzi gɔ̃ hã. Ame geɖe megabua srɔ̃ɖeɖe, si nye nubabla si ŋutsu kple nyɔnu wowɔ, be ebia be woaku ɖe wo nɔewo ŋu le woƒe agbe me katã o. Ke boŋ ale si gbegbe srɔ̃gbegbe le dzidzim ɖe edzi la ɖee fia be ame geɖe bua srɔ̃ɖeɖe be enye nubabla tsɛ si me woate ŋu atso bɔbɔe.—2 Tim. 3:1, 2.\nKe wò ya ɖe? Ðe wò Ɛ̃ nyea Ɛ̃ ɣesiaɣia? Ke hã abe ale si míekpɔe le nyatia ƒe gɔmedzedze ene la, ate ŋu adzɔ be nàgli ɖoɖo aɖe si nèwɔ kple ame aɖe; menye le esi wò susu trɔna kabakaba ta o, ke boŋ le nɔnɔme siwo ŋu màte ŋu awɔ naneke le o ta. Gake esi nènye Kristotɔ ta la, ele be nàwɔ nu sia nu si nàte ŋui awɔ ŋugbe siwo nèdo alo nu si dzi nèlɔ̃ ɖo be yeawɔ la dzi. (Ps. 15:4; Mat. 5:37) Ne èwɔe alea la, amewo ava nya wò be ènye ame si dzi woate ŋu aka ɖo, ame si wɔna ɖe eƒe ŋugbedodowo dzi kple ame si toa nyateƒe ɣesiaɣi. (Ef. 4:15, 25; Yak. 5:12) Ne amewo kpɔe be yewoate ŋu aka ɖe dziwò le gbe sia gbe nyawo me la, woadi geɖe wu be yewoaɖo to wò ne èle Mawu Fiaɖuƒea ŋu nyateƒea gblɔm na wo. Eya ta mina míaƒe Ɛ̃ nanye Ɛ̃ vavã!\n^ mm. 7 Esi Paulo ŋlɔ 1 Korintotɔwo megbe kpuie la, ezɔ mɔ to Troa yi Makedonia vavã, eye afi mae wòŋlɔ 2 Korintotɔwo le. (2 Kor. 2:12; 7:5) Ema megbe la, eyi Korinto abe ale si wògblɔe ene.\nƉoe Ɖe Amewo Ɖoe Ɖe Amewo Wò Nyawo—‘Ðe Wonyea Ɛ̃, Ganyea Aoa’?


1 Korintotɔwo 10:13—Ðe Mawu Daa Nuwo Kpɔ Do Ŋgɔ Hetiaa Tetekpɔ Siwo Ava Mía Dzia?\nGBE BUBU Afrikaans Albanian Amharic Arabic Armenian Australia Tokunɔgbe Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Digor Douala Dutch Efik Estonian Eŋlisi Eʋegbe Fijian Finnish Fon Franse Ga Georgian German Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Ibanag Icelandic Igbo Iloko India Tokunɔgbe Indonesian Isoko Italian Japanese Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mingrelian Mongolian Moore Motu Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidzin (Kamerun) Polish Portuguese Punjabi Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin South Africa Tokunɔgbe Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tongan Tshiluba Tsonga Turkish Turkmen Tuvaluan Twi Tzotzil Ukrainian Umbundu Urhobo Uzbek Venda Vietnamese Waray-Waray Welsh Wolaita Xhosa Yoruba Zande Zapotec (Isthmus) Zulu\nApostolo Paulo ŋlɔ bena Yehowa “maɖe mɔ woate mi akpɔ wu esi nu miate ŋu anɔ te ɖo o.” (1 Kor. 10:13) Ðe esia fia be Yehowa daa nuwo kpɔ henyaa tetekpɔ siwo nu míate ŋu anɔ te ɖo la do ŋgɔ eye wòtiaa esiwo nu wòaɖe mɔ ɖo be woava mía dzia?\nNe nenemae wòle la, ekema, bu nu siwo wòafia ŋu kpɔ. Nɔviŋutsu aɖe si viŋutsu wu eɖokui la bia be: ‘Ðe Yehowa da nuwo kpɔ do ŋgɔ hekpɔe be nye kple srɔ̃nye míate ŋu anɔ te ɖe vevesese si mía via ƒe eɖokuiwuwu ahe va mía dzi la nua? Ðe nu sia dzɔ le esi Mawu kpɔe be míate ŋu anɔ te ɖe enu ta?’ Ðe susu gobii aɖe li si tae míaxɔe ase be Yehowa ƒe asi nɔa nu sia nu si dzɔna le míaƒe agbe me la me le mɔ siawo tɔgbi nua?\nPaulo ƒe nya si dze le 1 Korintotɔwo 10:13 la me dzodzro yi ŋgɔe na míeƒo nya ta ale: Ŋɔŋlɔawo me kpeɖodzi aɖeke meli si tae míaxɔe ase be Yehowa daa nɔnɔmeawo kpɔ be tetekpɔ kawo nue míate ŋu anɔ te ɖo hã eye wònɔa te ɖe esia dzi tiana esiwo nu wòaɖe mɔ ɖo be woava mía dzi o. Na míadzro susu ene siwo tae míate ŋu aƒo nya ta alea ɖo la me.\nGbã, Yehowa na tiatiawɔblɔɖe amegbetɔwo. Edi be míawo ŋutɔwo míatso nya me le mɔ si nu míanɔ agbe ɖo ŋu. (5 Mose 30:19, 20; Yos. 24:15) Ne míewɔ tiatia nyuitɔ la, míate ŋu akpɔ mɔ be Yehowa nafia mɔ míaƒe afɔɖeɖewo. (Lod. 16:9) Gake ne míewɔ tiatia gbegblẽ la, míakpɔ emetsonuawo. (Gal. 6:7) Ne Yehowa tiaa tetekpɔ siwo ava mía dzi la, ɖe ema mafia be ele mɔ xem ɖe míaƒe tiatiawɔblɔɖea nu oa?\nEvelia, Yehowa mekpɔa mía ta tso ‘azãgbe kple nuɖiɖeamewo’ me o. (Nyagb. 9:11) Afɔku dziŋɔwo—siwo dometɔ aɖewo gblẽa nu le ame ŋu vevie la—tea ŋu dzɔna ɖe mía dzi le vo me. Yesu ƒo nu tso xɔ kɔkɔ aɖe si mu dze ame 18 dzi woku la ŋu, eye wògblɔ be menye Mawu ƒe lɔlɔ̃nue wònye be ame mawo naku o. (Luka 13:1-5) Eya ta, ɖe wòasɔ be míabui be Mawu ɖoa ame siwo aku le afɔkuwo me kple ame siwo maku o la ɖi do ŋgɔa?\nEtɔ̃lia, agba le mía dometɔ ɖe sia dzi be wòawɔ nuteƒe na Mawu. Ðo ŋku edzi be Satana tsɔ nya ɖe Yehowa subɔlawo katã ƒe nuteƒewɔwɔ ŋu hegblɔ be mímayi edzi awɔ nuteƒe na Yehowa ne nɔnɔme sesẽwo va mía dzi o. (Hiob 1:9-11; 2:4; Nyaɖ. 12:10) Ne Yehowa kpɔa mía ta be tetekpɔ aɖewo nagava mía dzi o le esi wòkpɔe be woawu tsɔtsɔ na mí ta la, ɖe esia mana wòadze abe ɖe Satana ƒe nya si nye be ɖokuitɔdidi tae míesubɔa Mawu ɖo la nye nyateƒe oa?\nEnelia, mehiã be Yehowa nanya nu sia nu si adzɔ ɖe mía dzi la do ŋgɔ o. Susu si nye be Mawu tiaa tetekpɔ siwo ava mía dzi do ŋgɔ la afia be ele be wòanya nu sia nu si ava dzɔ ɖe mía dzi. Gake Ŋɔŋlɔawo meda asi ɖe nuŋububu ma dzi o. Enye nyateƒe be Mawu ate ŋu anya nu si adzɔ le etsɔme ya. (Yes. 46:10) Ke hã, Biblia ɖee fia be menye nu ɖe sia ɖe si adzɔ le etsɔme lae Yehowa tiana be yeanya o. (1 Mose 18:20, 21; 22:12) Eya ta mewɔa eƒe etsɔmenyanya ƒe ŋutetea ŋu dɔ le nu sia nu me o, eye edea bubu míaƒe tiatiawɔblɔɖea hã ŋu. Esi Mawu dea bubu míaƒe ablɔɖea ŋu eye wòdana sɔna bliboe le eƒe nɔnɔme ɖedzesiawo ŋu dɔ wɔwɔ me ta la, ɖe menye aleae nàkpɔ mɔ be wòawɔ nui oa?—5 Mose 32:4; 2 Kor. 3:17.\nEkema, aleke wòle be míase Paulo ƒe nya si nye, “Mawu . . . maɖe mɔ woate mi akpɔ wu esi nu miate ŋu anɔ te ɖo o” la gɔme? Nu si Paulo wɔnɛ le afi siae nye nu si Yehowa wɔna ne míele tetekpɔwo me tom, ke menye nu si wòwɔna do ŋgɔ na tetekpɔawo o. * Apostoloa ƒe nyawo ka ɖe edzi na mí be, tetekpɔ ka kee ɖava mía dzi o, Yehowa alé mí ɖe te ne míeɖo ŋu ɖe eŋu. (Ps. 55:22) Paulo ƒe akɔfanyaawo nɔ te ɖe nyateƒenya vevi eve aɖewo dzi.\nGbã, tetekpɔ siwo vaa mía dzi la nye “esi tɔgbi vaa amegbetɔwo dzi.” Esia fia be tetekpɔ siwo vaa amegbetɔwo dzi la koe vaa míawo hã dzi. Tetekpɔ mawo mawu tsɔtsɔ na mí o, zi ale si míeɖo ŋu ɖe Mawu ŋu ko. (1 Pet. 5:8, 9) Hafi Paulo nagblɔ eƒe nya si dze le 1 Korintotɔwo 10:13 la, ehe susu yi tetekpɔ siwo va Israel-viwo dzi le gbeadzi la dzi. (1 Kor. 10:6-11) Tetekpɔ mawo dometɔ aɖeke mewu tsɔtsɔ na amegbetɔwo loo alo nye esiwo nu Israel-vi wɔnuteƒewo mate ŋu anɔ te ɖo o. Paulo gblɔ zi ene sɔŋ be “wo dometɔ aɖewo” gbe toɖoɖo. Nublanuitɔe la, Israel-vi aɖewo ɖi kɔ na woƒe nudzodzro vɔ̃wo, elabena womeɖo ŋu ɖe Mawu ŋu o.\nEvelia, “nuteƒewɔlae Mawu nye.” Ale si Mawu wɔ nu kple eƒe amewo la ƒe ŋutinya ɖee fia be ewɔa nuteƒe na “ame siwo lɔ̃nɛ kple ame siwo léa eƒe sededewo me ɖe asi.” (5 Mose 7:9) Ŋutinya mawo ɖee fia hã be Mawu wɔa eƒe ŋugbedodowo dzi ɣesiaɣi. (Yos. 23:14) Esi wònye be Mawu wɔa nuteƒe ɣeawokatãɣi ta la, ame siwo lɔ̃nɛ heɖoa toe la ate ŋu aka ɖe edzi be awɔ eƒe ŋugbedodo eve siawo dzi godoo le tetekpɔ siwo ava wo dzi me: (1) Maɖe mɔ be tetekpɔ aɖeke nu nasẽ ale gbegbe be wòawu tsɔtsɔ na wo o, eye (2) ‘ana mɔ si dzi woato ado le eme’ la wo.\nYehowa “faa akɔ na mí le míaƒe tetekpɔwo katã me”\nNe tetekpɔwo va mía dzi eye míeɖo ŋu ɖe Yehowa ŋu la, aleke wòana mɔ si míato ado le eme la mí? Ne enye eƒe lɔlɔ̃nu la, ɖeko wòaɖe tetekpɔa ɖa. Gake ɖo ŋku edzi be Paulo gblɔ be: “[Yehowa] ana mɔ si dzi miato ado le eme la hã, ale be miate ŋu ado dzi atsɔe.” Eya ta, le go geɖe me la, ale si wònana ‘mɔ si dzi míato ado le eme’ ye nye be enaa nu siwo míehiã be míate ŋu ato tetekpɔawo me ado dedie la mí. Bu mɔ siwo dzi Yehowa tona wɔa esiae la dometɔ aɖewo ŋu kpɔ:\n‘Efaa akɔ na mí le míaƒe tetekpɔwo katã me.’ (2 Kor. 1:3, 4) Yehowa ate ŋu ato eƒe Nya la, eƒe gbɔgbɔ kɔkɔea kple gbɔgbɔmenuɖuɖu si kluvi nuteƒewɔlaa nana dzi ana míaƒe dzi kple susu nadze akɔ anyi eye míakpɔ ŋutifafa le ememe.—Mat. 24:45; Yoh. 14:16, etenuŋɔŋlɔ; Rom. 15:4.\nAte ŋu ato gbɔgbɔ kɔkɔea dzi afia nu si wòle be míawɔ la mí. (Yoh. 14:26) Ne tetekpɔwo va mía dzi la, gbɔgbɔa ate ŋu akpe ɖe mía ŋu míaɖo ŋku Biblia me ŋutinyawo kple gɔmeɖosewo dzi eye wòana míanya afɔ nyuitɔ si wòle be míaɖe.\nAte ŋu ato mawudɔlawo dzi akpe ɖe mía ŋu.—Heb. 1:14.\nAte ŋu ato haxɔsetɔwo dzi akpe ɖe mía ŋu. To woƒe nyagbɔgblɔ kple nuwɔnawo dzi la, woate ŋu ‘ado ŋusẽ’ mí.—Kol. 4:11, etenuŋɔŋlɔ.\nEkema, aleke wòle be míase nya si Paulo gblɔ le 1 Korintotɔwo 10:13 la gɔme? Yehowa metiaa tetekpɔ siwo vaa mía dzi o. Gake ne tetekpɔwo va mía dzi la, míate ŋu aka ɖe nya sia ya dzi: Ne míeɖoa ŋu ɖe Yehowa ŋu bliboe la, maɖe mɔ be tetekpɔ siwo ava mía dzi la dometɔ aɖeke nu nasẽ agbɔ esi nu amegbetɔ ate ŋu anɔ te ɖo la ŋu gbeɖe o; eye ana mɔ si dzi míato ado le wo me hã mí ɣesiaɣi. Nya fakɔname ka gbegbee nye esi!\n^ mm. 2 Helagbe me nya si gɔme woɖe be “tetekpɔ” ate ŋu afia “xaxa alo dodokpɔ.”\nNyabiabia Siwo Tso Exlẽlawo Gbɔ—February 2017


ASRAFO veviedonula aɖe nɔ dɔ dzi le eƒe ŋdɔnuɖuɣi katã me kple susu be wòawu dɔ si eƒe amegã di tso esi kpata la nu. Esime etɔwo gbɔ tso ŋdɔnua ɖuƒe la, wokpɔe wòtsyɔ mo anyi ɖe dɔa dzi le kplɔa dzi—eku.\nEwɔ nuku na etɔ asrafo bubuawo be ema megbe mede gaƒoƒo eve o la, woƒe amegã ƒo ka gblɔ na wo be: “——— ƒe nyaa wɔ nublanui, gake mehiã na ame bubu si axɔ ɖe eteƒe etsɔ ŋdi!” Esia na nuteƒekpɔlawo bia be, Dɔ si asrafoa wɔna ko mee eƒe amegã kpɔ eƒe vevienyenye lea?\nNudzɔdzɔ ŋutɔŋutɔ sia he susu yi nyateƒenya aɖe dzi—be zi geɖe la, dɔ si ame wɔna ko mee dɔtɔwo kpɔa eƒe vevienyenye lena. Esia ana ame aɖe nabia be: Ðe mele agbe na dɔwɔwɔ loo alo ɖe mewɔa dɔ be matsɔ akpɔ nye agbemenuhiahiãwo gbɔ? Nye agbe ƒe akpa ka ŋue mele nu gblẽm le le nye dɔ ta?\nTiatia Nyuiwo Wɔwɔ\nZi geɖe la, amewo tsɔa dzitsitsi wɔa nu eve siwo ame aɖewo buna nu vevitɔwo kekeake le agbe me la ŋuti nyametsotso—siwo nye amesi woaɖe kple dɔ si woawɔ la tiatia. Tsã la, wobua dɔwɔɖui kple srɔ̃ɖeɖe be wonye nusiwo nɔa anyi ɖaa. Eyata wobua ɖesiaɖe ŋu nyuie hafi wɔa tiatia. Zi geɖe la, wobiaa aɖaŋuɖoɖo tsoa xɔlɔ̃ tsitsiwo kple dzilawo gbɔ.\nGake le egbeŋkekeawo me la, edze abe ŋutilãme ƒe dzedzeme koŋ dzie ame geɖe nɔa te ɖo tiaa amesi woaɖe kple susu be ne nuwo meva yi abe alesi wokpɔ mɔ nɛ ene o la, woate ŋu adi ame bubu. Nenema ke ame geɖe nɔa te ɖe dɔ aɖe ƒe dzedzeme koŋ dzi wɔa tiatia numanyomanyo siwo ate ŋu ado tso eme ŋu mabumabui. Alo woŋea aɖaba ƒua eƒe akpa manyomanyoawo dzi kple susu be ‘Màte ŋu akpɔ emawo ya gbɔ.’\nNublanuitɔe la, nyɔnu siwo le dukɔ dahewo me zɔna zi geɖe ɖe boblo si wodona kple numevivi be woakpɔ dɔ si me agbe vivi nɔnɔ le la na wo le teƒe aɖewo la dzi. Gake ne wova ɖo dukɔ bubu ma me ko la, zi geɖe wokplɔa wo yia gbolowɔƒewo afisi wova kpɔnɛ le be gbolowɔwɔ vloe wu agbe si yewo nɔna tsã. Egbegbe kluvinyenye sia, abe alesi World Press Review nyati aɖe gblɔe ene la, “enye fuwɔame si nu mayi o.”\nÐe wote ŋu blea amewo dea dɔ aɖe si wowɔna me eye wova kpɔna emegbe be kluvi koe yewova zu mlɔeba? Esia tututue dzɔna! Le kpɔɖeŋu me, adzɔha aɖewo tsɔ agbe vivi nɔnɔ kpena ɖe dɔ ŋuti na woƒe dɔwɔlawo. Esiawo ƒe ɖewo anye nuɖuƒe si ƒomea kple wo xɔlɔ̃wo ate ŋu azã, ʋuɖoɖo kple woƒe ʋuwo kɔklɔ femaxee, aɖutikewɔla nɔa anyi, kamedeƒe nɔa anyi wozãna faa, kple nuɖuɖu xɔasiwo dzraƒe si wokaa fe aɖe le eŋu na wo.\nNyadzɔdzɔŋlɔla Richard Reeves, ka nya ta be “adzɔha aɖe kura xe fe na kadododɔwɔha aɖe be eƒe dɔwɔla siwo ŋu ɖeɖi te nate ŋu ado ka kple xɔlɔ̃ yeyewo.” Gake nɔ ŋudzɔ! Eɖe nu me be: “Dɔwɔƒe siawo toa ɖoɖo aɖewo vɛ be agbe nanɔ bɔbɔe na wò le tameɖoɖo ɖeka aɖe ko ta—be woakpɔ ŋusẽ ɖe wò agbe dzi; be nànɔ dɔwɔwɔ dzi gaƒoƒo 18 gbesiagbe kpakple le kwasiɖanuwuwuwo, nàɖu nu, nàde kame, nàɖe modzaka, eye nàmlɔ anyi gɔ̃ hã ɖe dɔwɔƒea ɖe viɖe si woakpɔ ta.”\nTiatia si Nyo Wu Wɔwɔ\nBlema lododo aɖe gblɔ be: “Avu gbagbe nyo wu dzata kuku.” (Nyagblɔla 9:4) Lododo sia fɔ biabia ɖe te be, Ðe matsɔ nye agbe alo lãmesẽ me nɔnɔ asa vɔe ɖe nye dɔwɔɖui ta? Le eŋu ɖoɖo me la, ame geɖe gbugbɔ ŋku lé ɖe woƒe nɔnɔmea ŋu eye wova kpɔ mɔ siwo dzi woakpɔ wo ɖokui dzi le nyuie—kple ƒomea me tɔwo siaa, ne ƒome le wo si—eye woganɔa agbe si me dzidzɔ kple tameɖoɖo le.\nNyateƒee, zi geɖe esia wɔwɔ bia be woanɔ agbe bɔbɔe eye ebia be nàde ŋugble le nusiwo hiã wò ŋutɔŋutɔ ŋu tsɔ wu nusiwo dzroa wò siwo menɔa vevie o la ŋu. Amesiwo le ɖoƒe kple bubu dim la agbe dɔ siwo le vedomesi wɔwɔ ahabu amesiwo tiaa wo gɔ̃ hã be wodzɔ movi. Gake nuka koŋue nye nu vevitɔ le agbe me? Ðe nètɔ bu eŋu kpɔ nyitsɔ laa?\nFia nyanu Salomo, amesi ŋlɔ lododo ƒe nya si míeyɔ va yi, kpɔ ŋutilãmenu le mɔ aɖe si ɖewohĩ amegbetɔ bubu aɖeke mekpɔ kpɔ o nu. Gake esi wònɔ nya ta ƒom ku ɖe nusi nye nu vevitɔ ŋu la, Mawu ƒe gbɔgbɔ ʋãe wòŋlɔ be: “Mina míase nyaawo katã ƒe taƒonya be: Vɔ̃ Mawu, eye nalé eƒe seawo me ɖe asi; elabena esia nye amegbetɔwo katã tɔ!”—Nyagblɔla 12:13.\nLe ɣemaɣi ke me la, Salomo de asixɔxɔ dɔwɔwɔ ŋu. Eŋlɔ be: ‘Enyo na amegbetɔ wu be, wòaɖu nu ano nu, eye eƒe luʋɔ naɖu agbe akpe ɖe eƒe agbagbadzedzewo ŋu.’ (Nyagblɔla 2:24) Nenema ke Yesu Kristo, Salomo Gãtɔ, hã de asixɔxɔ dɔwɔwɔ ŋu abe Fofoa si le dziƒo ke ene. Yesu gblɔ be: “Fofonye le dɔ wɔm vaseɖe fifi, eye nye hã mele dɔ wɔm.”—Yohanes 5:17; Mateo 12:42.\nKe hã, fifia amegbetɔ ƒe agbe le kpuie. (Psalmo 90:10) Gake Kristo nya be woakpɔ agbe mavɔ le Fiaɖuƒe dziɖuɖu si wòfia eƒe nusrɔ̃lawo be woado gbe ɖa abia la te. Esia tae wòxlɔ̃ nu le eƒe Todzimawunya xɔŋkɔa me be: “Midi [Mawu ƒe fiaɖuƒe] la kple eƒe dzɔdzɔenyenye gbãgbiagbã, eye woatsɔ nusiawo katã akpe ɖe eŋuti na mi.”—Mateo 6:9, 10, 33.\nKu ɖe agbe si woanɔ le Fiaɖuƒe ma ƒe dziɖuɖu te ŋu la, Biblia do ŋugbe be: “Woatu xɔ anɔ eme, eye woade weingble aɖu eme kutsetse. Womatu xɔ ame bubu nanɔ eme o, . . . nye ame tiatiawo aɖu woawo ŋutɔ ƒe asinudɔwɔwɔwo.”—Yesaya 65:21, 22.\nMɔkpɔkpɔ wɔnuku kae nye esi—be woanɔ agbe tegbetegbe ahawɔ dɔ si ŋu tameɖoɖo kple teƒeɖoɖo le! Míaƒe nɔnɔmewo dada kpɔ nyuie ate ŋu afia mí be ahiã be míagbugbɔ ŋku alé ɖe míaƒe dɔwo ƒe akpa aɖewo ŋu egbea be míaƒo asa na afɔku siwo ate ŋu awɔe be míaƒe asi masu “agbe vavã la dzi” o—si nye agbe si míanɔ le etsɔme le Mawu ƒe Fiaɖuƒea te. (Timoteo I, 6:19) Eyata mina míaɖee afia le míaƒe dɔwo me, alo le nusianu si wɔm míele me, be míedea bubu Amesi na agbe mí la ŋu.—Kolosetɔwo 3:23.\n[Nɔnɔmetata siwo le axa 28, 29]\nLe Mawu ƒe Fiaɖuƒea te la, amewo awɔ dɔ si nyo kple esi me teƒeɖoɖo le\nƉoe Ɖe Amewo Ɖoe Ɖe Amewo Dɔwɔwɔ Ŋuti Nukpɔsusu si Da Sɔ\ng02 3/8 axa 27-29


Dɔwɔwɔwo 21 - Holy Bible [Ewe Bible (BEE)]\nEsi míeklã Efeso hanunɔlawo vɔ la míedze mɔ tẽ va ɖo Kos. Le ŋkeke evea gbe la, míeva ɖo Rode eye tso afi ma míeyi Patara.\nLe Patara la, míeɖo tɔdziʋu aɖe si nɔ Foenike si le Siria nutoa me yim.\nMíeto Kipro ƒukpo la ŋu le miame lɔƒo eye míeva ɖi go ɖe Tiro ʋudzeƒea le Siria. Ʋua ɖe agba le afi sia.\nMíawo hã míeɖi tsa yi dua me eye míedi xɔsetɔ siwo le afi ma la henɔ wo gbɔ kwasiɖa ɖeka. Gbɔgbɔ Kɔkɔe la ƒo nu to hame sia dzi ale wogbe na Paulo be megayi Yerusalem o.\nKe esi míaƒe ɣeyiɣi de la míedzo eye míeyi miaƒe mɔzɔzɔ dzi. Hame blibo la, nusrɔ̃lawo kple wo srɔ̃wo kpakple wo viwo siaa va ɖo mi ɖa va se ɖe keke ƒuta, afi si míedo gbe ɖa le.\nMíedo hedenyui na wo, ge ɖe tɔdziʋua me eye woawo hã trɔ yi aƒe me.\nTso Tiro míeva tɔ ɖe Pitolemia eye míenɔ afi ma hã ŋkeke ɖeka hesrã hame si le afi ma kpɔ.\nTso afi ma míeyi Kaisarea eye míedze nyanyuigblɔla Filipo si nye hadzikpɔla gbãtɔ adreawo dometɔ ɖeka la gbɔ.\nVinyɔnuvi ene siwo dometɔ aɖeke meɖe srɔ̃ haɖe o la nɔ esi. Mawu na nyagblɔɖi ƒe ŋusẽ wo dometɔ ɖe sia ɖe.\nMíenɔ afi sia ŋkeke geɖewo eye le ɣeyiɣi sia me la, nyagblɔɖila aɖe si woyɔna be Agabu la tso Yudea nutome va kpɔ mí ɖa le Filipo gbɔ.\nAgabu tsɔ Paulo ƒe alidziblaka eye wòbla eya ŋutɔ ƒe asiwo kple afɔwo hegblɔ be, “Gbɔgbɔ Kɔkɔe la be, ‘Alea tututue Yudatɔwo awɔ ame si tɔe nye alidziblanu sia la le Yerusalem, eye woatsɔe ade asi na Romatɔwo.’”\nEsi míese nya sia la, mí Paulo ŋumewo kple dua me kristotɔwo katã, míeɖe kuku na Paulo be megayi Yerusalem la o.\nKe Paulo ɖo eŋu na mí be, “Midzudzɔ avifafa elabena miele dzi gbãm nam. Mele klalo be manɔ gaxɔ me le Yerusalem eye gawu la maku le nye Aƒetɔ Yesu ta.”\nEsi míekpɔe be Paulo ɖoe kplikpaa be yeayi Yerusalem la, míeɖe asi le nya la ŋu eye míetsɔe de asi na Mawu be wòawɔ eƒe lɔlɔ̃nu."\nLe esia megbe la, míeƒo ƒu míaƒe agbawo eye míedze Yerusalem mɔ dzi.\nNusrɔ̃la aɖewo tso Kaisarea kplɔ mí ɖo, eye míeva ɖo Yerusalem la, míedze xɔsetɔwo dometɔ ɖeka si ŋkɔe nye Mnason ame si nye xɔsetɔ xoxoawo dometɔ ɖeka si tso Kipro la ƒe aƒe me.\nEsi míeɖo Yerusalem la kristotɔ siwo le dua me la xɔ mí nyuie ŋutɔ."\nKe ŋkeke eveagbe la Paulo kplɔ mí ɖe asi eye míeyi ɖado gbe na Yakobo kple hamemegã bubuawo le Yerusalem ha la me.\nEsi míelɔ̃ gbe vɔ la, Paulo gblɔ ale si Mawu wɔ dɔ le Trɔ̃subɔlawo domee to eya Paulo ƒe dɔwɔwɔ me la na wo.\nHamemegãwo katã kpɔ dzidzɔ, kafu Mawu ke wogblɔ na Paulo be, “Yudatɔ geɖewo hã zu kristotɔwo gake woƒe ɖoɖoe nye be ele be Yudatɔ xɔsetɔ ɖe sia ɖe nagawɔ ɖe Yudatɔwo ƒe kɔnuwo dzi pɛpɛpɛ.\nYudatɔ Kristotɔ siwo le Yerusalem afii la see be wò la, ètsi tre ɖe Mose ƒe sededewo kple mí Yudatɔwo ƒe kɔnuwo ŋu eye gawu la ègblɔ be, mele be woatso aʋa na wo viwo o.\nKe fifia ɖe, ale ke míele nya sia lé gee? Godoo la woasee be èva ɖo dua me.\n”Nu si míedi be nãwɔe nye si ame ene aɖewo le mía dome siwo le dzadzram ɖo be yewoalũ ta aɖe adzɔgbe le sea nu,\neya ta míadi be wò hã nãkplɔ wo ɖo ayi gbedoxɔa me eye nãlũ ta. Hekpe ɖe esia ŋu la, nãxe fe ɖe ame ene siawo ƒe kɔnuwɔwɔ hã ta. Ne èwɔ esia la ekema ame sia ame adze sii be nya siwo yewose le ŋuwò la mele eme nenema o.\n”Ke le Trɔ̃subɔla siwo trɔ zu kristotɔwo gome la, ame aɖeke mele gbɔgblɔm be woawo hã nawɔ ɖe Yudatɔwo ƒe kɔnuwo dzi o, negbe nu siwo míeŋlɔ ɖo ɖe wo xoxo be, woadzudzɔ nu siwo wotsɔ sa vɔe na trɔ̃wo la kple lã tsiʋumewo ɖuɖu eye womegawɔ matre o.”\nPaulo lɔ̃ ɖe woƒe nya sia dzi eye wòdze ameawo yome woyi ɖawɔ kɔnuawo pɛpɛpɛ le gbedoxɔ la me, ale wòɖee fia ame sia ame be yele vɔsa wɔ ge le ŋkeke adrea gbe.\nKe esi wòsusɔ vie ŋkeke adrea nade la, Yudatɔ aɖewo tso Terki va Yerusalem eye wokpɔ Paulo le gbedoxɔa me. Enumake wode ʋunyanya amewo me ɖe eŋu eye wolé Paulo henɔ ɣli dom ɖe eŋu be,\n“Israelviwo, mixɔ na mí loo! Ame siae tsi tre ɖe Yudatɔwo ŋu eye wònɔ gbɔgblɔm na amewo be womegawɔ ɖe Yudatɔwo ƒe sewo dzi o. Gawu la, edo vlo míaƒe gbedoxɔ la hã eye wòkplɔ Trɔ̃subɔlawo yi míaƒe gbedoxɔ mee be yeaɖi gbɔ̃ gbedoxɔ la.”\nWogblɔ esia elabena wokpɔ Paulo wònɔ zɔzɔm kple Trofimo si nye Trɔ̃subɔla aɖe tso Efeso le Terki la, le ablɔ dzi eya ta wosusu be Paulo kplɔe yi gbedoxɔa mee.\nZitɔtɔ gã aɖe dzɔ le dua me le nya sia ta eye wolé Paulo, hee do goe le gbedoxɔa me hedo ʋɔa.\nEsi wobe yewoawui ko la, ame aɖe yi ɖagblɔ na Roma srafowo ƒe amegã be ʋunyaʋunya gã aɖe le edzi yim le Yerusalem dua me.\nAsrafomegã la ɖe eƒe asrafo aɖewo ɖo ɖa be woayi aɖatsi ʋunyaʋunya la nu. Esi amehawo kpɔ asrafoawo gbɔna ko la wodzudzɔ Paulo ƒoƒo.\nAsrafoawo ƒe amegã la na wolé Paulo eye woblae sesĩe kple gakɔsɔkɔsɔ. Azɔ etrɔ ɖe ameha la gbɔ eye wòbia wo ame si Paulo nye kple nu vɔ̃ si wòwɔ.\nAme aɖeke mete ŋu na ŋuɖoɖo gobi aɖeke o elabena ame sia ame nɔ ɣli dom nɔ nya si dze eŋu la gblɔm. Le esia ta asrafowo ƒe amegã la ɖe gbe be woakplɔ Paulo yi ɖe asrafowo ƒe nɔƒee.\nEsi wova afi ma henɔ atrakpuiawo liam la ameha la galũ ɖe wo dzi kple adã. Esia na be asrafoawo kɔ Paulo ɖe abɔta be woƒe asi nagakae o.\nKe hã ameawo nɔ ɣli dom le wo yome sesĩe be, “Miwui! Miwui!”\nEsi wova ɖo gaxɔa ƒe mɔnu la, Paulo gblɔ na asrafoawo ƒe amegã le Helagbe me be, “Amegã, magblɔ nya aɖe na wò.” Ewɔ nuku na asrafoa ŋutɔ be Paulo gblɔ Helagbe ale wòbiae be, “Đe nèse Helagbea?\nAlo menye wòe nye Egiptetɔ ma si de zitɔtɔ amewo me abe ƒe ɖeka alo eve aɖewoe nye esi va yi ene eye nèkplɔ gbevuviwo abe akpe ene sɔŋ ene woyi ɖabe ɖe gbegbe aɖe oa?”\nPaulo ɖo eŋu be, “Ao, nye la Yudatɔ menye tso Tarso le Kilikia nutome. Du sia nye du xɔŋkɔ aɖe. Meɖe kuku na wò ɖe mɔ nam maƒo nu na ameha la.”\nAsrafowo ƒe amegã la lɔ̃ ɖe Paulo ƒe biabia la dzi ale Paulo tsi tre ɖe atrakpuia dzi hekɔ asi dzi na ameha la eye ɖoɖoe gã aɖe zi enumake. Azɔ eƒo nu na wo le Hebrigbe me be:


GBE BUBU Amerika Tokunɔgbe Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Eŋlisi Eʋegbe Ga German Greek Haitian Creole Hiligaynon Hungarian Igbo Italian Korean Lithuanian Malagasy Mizo Moore Ossetian Persian Polish Portuguese Romanian Russia Tokunɔgbe Setswana Shona Silozi Slovak Slovenian Swahili Tsonga Turkish Ukrainian Urdu\nMÍ Yehowa subɔlawo míenya be tetekpɔwo kple dodokpɔwo ava mía dzi. Apostolo Paulo ŋlɔ bena: “Amesiwo katã dina be, yewoanɔ agbe ɖe mawusosroɖa nu le Kristo Yesu me la, woati woawo hã yome tsã.” (Timoteo II, 3:12) Nukae akpe ɖe mía ŋu be míado dzi le tetekpɔwo kple yometitiwo me atsɔ aɖee afia be míewɔa nuteƒe na Mawu?\nPsalmowo ƒe agbalẽa ƒe ƒuƒoƒo atɔ̃awo ƒe akpa evelia akpe ɖe mía ŋu. Psalmo siwo nye 42 vaseɖe 72 ɖee fia be ne míedi be míado dzi le tetekpɔwo me dzidzedzetɔe la, ke ele be míaɖo ŋu ɖe Yehowa ŋu bliboe eye míasrɔ̃ alesi míakpɔ esinu hena ɖeɖekpɔkpɔ. Nufiame xɔasi aɖe ŋutɔe wònye na mí! Psalmowo ƒe Agbalẽa ƒe akpa evelia hã “le agbe, eye wòsẽa ŋu” egbea abe Mawu ƒe Nya ƒe akpa mamlɛawo ke ene.—Hebritɔwo 4:12.\nYEHOWA ENYE “SITSOƑE KPLE ŊUSẼ” NA MÍ\nLewi-vi aɖe le aboyo me. Elé blanui le esi mate ŋu ayi Yehowa ƒe gbedoxɔ me ava subɔe o ta, ke hã, efa akɔ na eɖokui le Psalmo 42 kple 43 me zi etɔ̃ sɔŋ be: “Nye luʋɔ, nukaŋuti nèle nu xam, eye nètsi dzodzodzoe le menye? Kpɔ mɔ na Mawu.” (Psalmo 42:6, 12; 43:5) Nya siawo na Psalmo eve siawo ƒo ƒu zu hakpanya ɖeka. Psalmo 44 lia me nyawo nye koko ƒoƒo ɖe Yuda-dukɔ si ɖo xaxa me, ɖewohĩ le Asiriatɔwo ƒe to ɖeɖe ɖe eŋu le Fia Xizkiya ŋɔli, la ta.\nPsalmo 45 lia nye fia aɖe ƒe srɔ̃ɖeɖe me nyagblɔɖi hadzidzi si ku ɖe Mesia Fia la ŋu. Psalmo etɔ̃ siwo kplɔe ɖo ƒo nu tso Yehowa ŋu be enye “sitsoƒe kple ŋusẽ,” ‘fia gã ɖe anyigba blibo la dzi,’ kple ‘bebeƒe.’ (Psalmo 46:2; 47:3; 48:4) Psalmo 49 lia gblɔe wònya se ŋutɔ be amegbetɔ aɖeke “mate ŋu axɔ nɔvia akpɔ o”! (Psalmo 49:8) Wogblɔ be Korax-viwoe kpa psalmowo ƒe akpa evelia me hadzidzi enyi gbãtɔwo. Asiekelia, si nye Psalmo 50 lia, nye Asaf tɔ.\n44:20—Afikae nye “amegãxiwo nɔƒe”? Ðewohĩ aʋagbedzi, afisi amesiwo wowu la zua nuɖuɖu na amegãxiwo le la ƒe nya gblɔm hakpala la le.\n45:14, 15a—Amekae nye “fiavinyɔnu,” ‘si woakplɔ vɛ na fia la’? Eyae nye “dukɔwo dzi Fia,” Yehowa Mawu, ƒe vinyɔnu. (Nyaɖeɖefia 15:3) Etsi tre ɖi na ƒuƒoƒo si me Kristotɔ 144,000 si wodo ŋutikɔkɔe na le, amesiwo Yehowa tsɔ eƒe gbɔgbɔ si ami wozu viawo. (Romatɔwo 8:16) Wodzra Yehowa ƒe “vinyɔnu” sia “ɖo abe ŋugbetɔ, si wowɔ leke na hena srɔ̃a ene,” be woakplɔe ayi na ŋugbetɔsrɔ̃—Mesia Fia la.—Nyaɖeɖefia 21:2.\n45:15, 16—Amekawoe nye ‘ɖetugbiawo’? Woawoe nye tadeagula vavãtɔwo ƒe “ameha gã,” si wɔ ɖeka kple amesiaminawo ƒe ame susɔeawo hekpena ɖe wo ŋu. Esi wònye wotsi agbe “tso xaxa gã la me” ta la, woanɔ anyigba dzi esime woawu Mesia Fia la ƒe srɔ̃ɖeɖea nu le dziƒo. (Nyaɖeɖefia 7:9, 13, 14) Ɣemaɣi la, woayɔ fũ kple “dzidzɔ kple aseyetsotso.”\n45:17—Gɔmesese ka nue viŋutsuwo anɔ fia la fofowo teƒe le? Esime wodzi Yesu le anyigba dzi la, anyigba dzi fofowo nɔ esi. Woava zu viaŋutsuwo ne efɔ wo tso ku me le eƒe Ƒe Akpe Ðeka Dziɖuɣia me. Wo dometɔ aɖewo anɔ amesiwo woaɖo “amegãwoe ɖe anyigba blibo la dzi” dome.\n50:2—Nukatae woyɔ Yerusalem be “nyonyo ƒe ta”? Menye esi dua nya kpɔ tae o. Ke boŋ esi Yehowa nɔ dua zãm heɖo atsyɔ̃ nɛ, to nana be yeƒe gbedoxɔa nanɔ afima, kple alesi wònye fia siwo wòsi ami na la ƒe fiadu, tae.\n42:2-4. Abe alesi tsikɔ wua zinɔ le gbedadaƒo eye wòdina vevie be yeake ɖe tsi ŋui ene la, nenema kee Lewi-via hã di Yehowa vevie. Esi ŋutsua mete ŋu kpɔ mɔnu yi ɖasubɔ Yehowa le Eƒe gbedoxɔa me o ta la, elé blanui ale gbegbe be ‘eƒe aɖatsiwo zu nuɖuɖu nɛ zã kple keli’—nuɖuɖu megadzroe o. Ðe mele be míawo hã míakpɔ ŋudzedze deto ɖe Yehowa subɔsubɔ aduadui kple haxɔsetɔwo ŋu nenema oa?\n42:5, 6, 12; 43:3-5. Ne nɔnɔme aɖe si ŋu míate ŋu awɔ naneke le o na be míele didiƒe tso Kristo hamea gbɔ hena ɣeyiɣi aɖe la, ŋkuɖoɖo hadede tuameɖo siwo me míekpɔ dzidzɔ le va yi dzi ate ŋu alé mí ɖe te. Togbɔ be nɔnɔme sia ana vevesese si akogotsitsi hena vɛ nu nasẽ ɖe edzi gbã hã la, aɖo ŋku edzi na mí hã be Mawu enye míaƒe sitsoƒe eye ahiã be míakpɔ esinu hena ɖeɖekpɔkpɔ.\n46:2-4. Eɖanye dzɔgbevɔ̃e ka kee ava mía dzi o, ele be míaka ɖe edzi bliboe be “Yehowa enye sitsoƒe kple ŋusẽ na mí.”\n50:16-19. Amesiame si daa alakpa eye wòwɔa nu vɔ̃ɖiwo la, mekpɔ mɔ anɔ Mawu teƒe o.\n50:20. Le esi teƒe be míanɔ ame bubuwo ƒe vodadawo kakam la, ele be míaŋe aɖaba aƒu wo dzi boŋ.—Kolosetɔwo 3:13.\n“NYE LUƲƆ, ZI ÐOÐOE NA MAWU KPOO KO”\nGbe si Dawid do ɖa tso dzi blibo me le woa kple Bat-Seba ƒe nuvɔ̃ wɔwɔ megbe ye wotsɔ dze psalmowo ƒe ƒuƒoƒo sia gɔme. Psalmo 52 vaseɖe 57 ɖee fia be Yehowa aɖe amesiwo droa woƒe nyawo ɖe eyama dzi hekpɔa esinu hena ɖeɖekpɔkpɔ. Abe alesi Dawid ɖee fia le Psalmo 58-64 me ene la, ewɔ Yehowa eƒe sitsoƒe le eƒe xaxawo katã me. Edzi ha be: “Nye luʋɔ, zi ɖoɖoe na Mawu kpoo ko, elabena eya gbɔ nye mɔkpɔkpɔ tso.”—Psalmo 62:6.\nEle be ƒomedodo kplikplikpli si me míele kple mía Ðela naʋã mí míadzi “ha na eƒe ŋkɔ ƒe bubu.” (Psalmo 66:2) Wokafu Yehowa le Psalmo 65 lia me be enye nunala dɔmenyotɔ, le Psalmo 67 kple 68 me be enye xɔname ƒe Mawu, eye le Psalmo 70 kple 71 me be Eɖea ame.\n51:14—Ameka ƒe ‘gbɔgbɔ si le lɔlɔ̃m faa’ ye Dawid bia be woatsɔ alé ye ɖe te? Nya sia meku ɖe Mawu ƒe lɔlɔ̃ faa be yeakpe ɖe Dawid ŋu, alo ɖe Yehowa ƒe gbɔgbɔ kɔkɔea hã ŋu o, ke boŋ Dawid ŋutɔ ƒe gbɔgbɔ—eƒe dzi me didi ŋue wòku ɖo. Ele Mawu biam be wòade didi ye me ne yeawɔ nusi le dzɔdzɔe.\n53:1—Mɔ ka nue amesi gblɔna be Mawu meli o la nye “abunetɔ” le? Abunetɔnyenye si wogblɔ le afisia mefia be nunya aɖeke mele amea si o. Nusi ɖee fia be amesia tɔgbe nye abunetɔ la dze le agbe vlo si wònɔna la me tsonuwo me, abe alesi Psalmo 53:2-5 gblɔe ene.\n58:4-6—Gɔmesese ka nue ame vɔ̃ɖiwo le abe da ene? Alakpa si wodana ɖe ame bubuwo si le abe da ƒe aɖi ene. Woƒe nyawo gblẽa ŋkɔ nyui si le amewo ŋu abe alesi ko da ƒe aɖi wua amee ene. “Abe ƒli toku, si xe nu tome” ene la, ame vɔ̃ɖiwo mexɔa mɔfiame alo ɖɔɖɔɖo o.\n58:8—Aleke ame vɔ̃ɖiwo ‘nu yina abe tɔsisi ene’? Ðewohĩ Dawid anya nɔ ŋugble dem le balimetɔsisi siwo le Ŋugbedodonyigbaa dzi la dometɔ aɖewo ŋu. Togbɔ be tɔsisi siawo yɔna gbagbana le bali ma tɔgbe me hã la, tsiawo miena kaba eye womeganɔa anyi o. Dawid nɔ gbe dom ɖa be ame vɔ̃ɖiwo nu nayi kaba.\n68:14—Aleke ‘wofa klosalo ɖe ahɔ̃ne ƒe aʋala ŋu kple sika si le hẽ ɖe eƒe fu ŋui’? Ahɔ̃ne aɖewo ƒe fu le abe afi si wode blɔ ene, si nana be woƒe fuwo klẽna ŋutɔ. Ne ɣe klẽ ɖe wo dzi la, woƒe fuwo dzena abe sika alo klosalo ene, eye woklẽna abe ɣe ƒe amigogbagba ene. Ðewohĩ Dawid tsɔ Israel-srafo siwo ɖu aʋa dzi ƒe gbɔgbɔ tso aʋagbedzi nɔ sɔsɔm kple ahɔ̃ne sia, si ƒe aʋalawo sesẽ eye eƒe dzedzeme klẽna nenema. Agbalẽnyala aɖewo gblɔ be, nyagbɔgblɔ sia ate ŋu asɔ nyuie na aɖaŋunuwɔwɔ nyui aɖe ƒe nɔnɔme alo aboyonu nyui aɖe. Aleke kee wòɖale o, Dawid nɔ nu ƒom tso aʋadziɖuɖu siwo Yehowa na eƒe amewo ɖe woƒe futɔwo dzii ŋu.\n68:19—Amekawoe nye “nunana le amegbetɔwo dome”? Woawoe nye amesiwo woɖe aboyoe le Ŋugbedodonyigba xɔɣi. Wode dɔ asi na ŋutsu siawo emegbe be woakpe ɖe Lewi-viwo ŋu.—Ezra 8:20.\n68:31—Nukae biabia be ‘woablu ɖe aƒla me lã kple nyitsuwo ƒe ha dzi’ la fia? Esi Dawid nɔ nu ƒom tso Yehowa ƒe amewo ƒe futɔwo ŋu abe lã wɔadawo ene la, ebia Mawu be wòablu ɖe wo dzi, alo wòaxɔ ŋusẽ le wo si be womagawɔ vɔ̃ o.\n69:24—Gɔmesese ka nue woana be futɔwo ƒe “ali nanɔ ʋaʋãm” le? Lãkusi si le ame ƒe ali me nana wòwɔa ŋusẽdɔwo abe nu kpekpewo kɔkɔ ene. Ne ali le ʋaʋãm la, efia be ŋusẽ vɔ le ame ŋu. Dawid do gbe ɖa be woaxɔ ŋusẽ le yeƒe futɔwo si.\n51:3-6, 19. Ne míewɔ nuvɔ̃ hã la, mele be míaɖe mɔ esia nana míate ɖa tso Yehowa Mawu gbɔ o. Ne míetrɔ dzime la, kakaɖedzi anɔ mía si be akpɔ nublanui na mí.\n51:7, 9-12. Ne míewɔ nuvɔ̃ la, míate ŋu aƒo koko na Yehowa be wòatsɔ ake mí le esi míenye nuvɔ̃mewo ta. Ele be míado gbe ɖa hã be wòaklɔ mía ŋu, agaɖo mí te, wòakpe ɖe mía ŋu míaɖe nudzodzro vɔ̃wo ɖa le míaƒe dzi me, eye wòana gbɔgbɔ si li ke mí.\n51:20. Nuvɔ̃ siwo Dawid wɔ la gblẽ nu le dukɔ bliboa ŋu. Eyata edo gbe ɖa be Mawu nave Zion nu. Ne míewɔ nuvɔ̃ gã aɖe la, zi geɖe la, edoa vlo Yehowa ƒe ŋkɔ kple hamea. Ele be míado gbe ɖa be Mawu naɖɔ nugbegblẽ siwo anya do tso eme la ɖo.\n52:10. Míate ŋu anɔ abe “amiti dama ene le Mawu ƒe me”—míanɔ Yehowa ŋu eye míatse ku le eƒe subɔsubɔ me—ne míeɖo to eyama, eye míelɔ̃ xɔ tohehe si wònaa mí.—Hebritɔwo 12:5, 6.\n55:5, 6, 13-15, 17-19. Dawid ŋutɔ ƒe vi Absalom ƒe nugbeɖoɖo kple eƒe aɖaŋuɖola vevi Axitofel ƒe tɔtrɔ le eyome na wòse veve ŋutɔ. Gake esia mena Dawid megaka ɖe Yehowa dzi o. Mele be míaɖe mɔ vevesese nagbɔdzɔ míaƒe kaka ɖe Mawu dzi me o.\n55:23. Aleke míedroa míaƒe nyawo ɖe Yehowa dzii? Míewɔa esia (1) ne míegblɔ nusi le fu ɖem na mí nɛ le gbedodoɖa me, (2) ne míetrɔ ɖe eƒe Nya kple habɔbɔa ŋu hena mɔfiafia kple kpekpeɖeŋu, eye (3) ne míewɔ mía tɔ gome le nɔnɔmea ŋu.—Lododowo 3:5, 6; 11:14; 15:22; Filipitɔwo 4:6, 7.\n56:9. Menye míaƒe kuxiwo koe Yehowa nya o, enya alesi wotena ɖe mía dzii hã.\n62:13. Mawu mexɔa ŋusẽ tsoa teƒe bubu aɖeke o. Eya ŋutɔe nye ŋusẽtsoƒe. “Mawu tɔe nye ŋusẽ.”\n63:4. Mawu ƒe “amenuveve nyo wu agbe” elabena eya manɔmee la, viɖe kple tameɖoɖo aɖeke manɔ agbe ŋu o. Eyata anyo be míadze xɔlɔ̃ Yehowa.\n63:7. Zã me—esime xexeame fa eye toɣliɖeɖe aɖeke meli o—ate ŋu anye ɣeyiɣi nyui aɖe na ŋugbledede.\n64:3-5. Amenyagbɔgblɔ si menyo o ate ŋu agblẽ ŋkɔ nyui si le ame si medze agɔ aɖeke o ŋu. Mele be míaɖo to amenyagbɔgblɔ mawo alo akaka wo o.\n69:5. Ne míedi be míanɔ ŋutifafa me la, anyo ɣeaɖewoɣi be ‘míaɖo eteƒe,’ si fia be míaɖe asi le nyaa ŋu ahaɖe kuku, ne míeka ɖe edzi be menye mía gbɔe vodadaa tso o gɔ̃ hã.\n70:2-6. Yehowa sea míaƒe kokoƒoƒo vevie be wòakpe ɖe mía ŋu. (Tesalonikatɔwo I, 5:17; Yakobo 1:13; Petro II, 2:9) Mawu ate ŋu aɖe mɔ ɖe tetekpɔ aɖe ŋu, gake ana nunya mí be míanɔ te ɖe nɔnɔmea nu kple ŋusẽ be míado dzi. Maɖe mɔ bena woate mí akpɔ awu alesi míate ŋui o.—Korintotɔwo I, 10:13; Hebritɔwo 10:36; Yakobo 1:5-8.\n71:5, 17. Esi Dawid ɖo ŋu ɖe Yehowa ŋu tso eƒe ɖevime ke ta la, dzideƒo kple ŋusẽ su esi hafi wòva kpe kple Filistitɔ dzɔtsu Goliat. (Samuel I, 17:34-37) Anyo be ɖeviwo naɖo ŋu ɖe Yehowa ŋu le nusianu me.\n‘Mina Eƒe Bubu Nayɔ Anyigba Blibo la Dzi’\nPsalmo 72 si nye hadzidzi mamlɛtɔ le psalmowo ƒe agbalẽa ƒe akpa evelia sia me la ku ɖe Salomo ƒe dziɖuɣi, si nye kpɔɖeŋu na alesi nɔnɔmeawo anɔ le Mesia ƒe dziɖuɖu te ŋu. Wogblɔ be ŋutifafa anɔ afisiafi, woaɖe ameteteɖeanyi kple ŋutasesẽ ɖa, nuɖuɖu abɔ ɖe anyigba dzi—yayra wɔnuku ka gbegbee esiawo nye! Ðe míawo hã míakpɔ gome le Fiaɖuƒe ƒe yayra siawo kple bubuwo mea? Míate ŋu akpɔ gome le eme, ne míelɔ̃ be míakpɔ Yehowa sinu abe alesi hakpala la wɔe ene, eye míena Wònye míaƒe sitsoƒe kple míaƒe ŋusẽ.\n‘Dawid wu eƒe gbedodoɖa nu’ be: “Woakafu Yehowa Mawu, Israel ƒe Mawu la, amesi ɖeɖe ko wɔ nukunuwo! Woakafu eƒe ŋkɔ kɔkɔe la tegbee! Eƒe bubu ayɔ anyigba blibo la dzi fũ! Nenɔ alea, ẽ, nenɔ alea!” (Psalmo 72:18-20) Mina míawo hã míakafu Yehowa tso dzi blibo me ahado eƒe ŋkɔ kɔkɔe la ɖe dzi nenema ke.\nÈnya amesi “fiavinyɔnu” la tsi tre ɖi na?\nWoyɔ Yerusalem be “nyonyo ƒe ta.” Ènya nusitaea?